text:
1Mana chiriyaspa mañakunapuni kasqanta yachachispanmi Jesusqa huk rikch'anachiy simita paykunaman nirqan: 2–Huk llaqtapin karqan huk juez Diostapas mana manchakuq, runatapas mana respetaq. 3Kallarqantaq chay llaqtapi huk viudapas. Paymi sapa kuti juezman riq awqanmanta librananpaq chaninchayta mañakuspa. 4Chaymi juezqa unayña mana chaninchayta munashaspapas sonqonpi nirqan: –Diosta mana manchakushaspaypas, runata mana respetashaspaypas, 5hinata kay viudapaq qatiykachawasqanrayku chaninchapusaq, amaña hamupayawaspa pacienciayta tukuwananpaq, nispa. 6Señor Jesusqa nillarqantaqmi: –Uyariychis chay mana chanin juezpa nisqanta. 7¿Diosqa manachu akllakusqankunaq tuta-p'unchay mañakusqankuta chaninchapunman? ¿Payqa unaytachu suyachikunman? 8Manan, usqhayllan paykunapaq chaninchapunqa. Ichaqa Runaq Churin hamuspa, ¿Diospi iñiq runakunata kay pachapi tarinqachu? nispa. 9Chanin runaman tukuspa hukkunata pisichaqkunamanmi kay rikch'anachiy simitapas Jesusqa nillarqantaq: 10–Iskay runan Dios yupaychana wasiman wicharqan mañakuq. Hukninmi karqan fariseo, huknintaq contribución cobraq. 11Fariseon sayaykuspa kay hinata mañakurqan: Diosníy, graciastan qoyki, manan wakin runakuna hinachu kani suwakuq, mana chanin, wasanchaq, manallataq kay contribución cobraq hinapaschu kani. 12Iskay kutitan semanapi ayunani, tukuy ima tarisqaymantan diezmotapas qoyki, nispa. 13Contribución cobraqtaq ichaqa karullapi sayaykuspa hanaq pachata qhawariyllatapas mana munarqanchu, aswanmi llakikuymanta qhasqonta takakuspa mañakurqan: Diosníy, ñoqa huchasapata khuyapayaykuway, nispa. 14Niykichismi, chay contribución cobraqmi wasinta Diospa chaninchasqan kutipurqan, manataqmi fariseochu. Pipas hatunchakuqqa k'umuykachisqan kanqa, k'umuykukuqtaqmi hatunchasqa kanqa, nispa. 15Jesusmanmi wawakunata pusamurqanku llamiykunanpaq, yachachisqankunataq chayta rikuspa paykunata phiñarirqanku. 16Jesustaq paykunata nirqan: –Wawakunaqa hinalla ñoqaman hamuchunku, ama paykunata hark'aychischu, Diospa qhapaqsuyunqa kay wawakuna hina kaq runakunallapaqmi. 17Cheqaqtan niykichis, pipas wawa hina Diospa qhapaqsuyunta mana chaskiqqa, manan chayman haykunqachu, nispa. 18Huk umalli runan Jesusta tapurqan: –Allin yachachikuq, ¿imatan ruwasaq wiñay kawsayniyoq kanaypaq? nispa. 19Hinan Jesusqa payta nirqan: –¿Imaraykun “allin” niwanki? Manan pipas kanchu “allinqa”, aswanpas sapan Diosllan. 20Diospa kamachikuy siminkunataqa yachankin riki: “Aman wasanchankichu. Aman pitapas wañuchinkichu. Aman suwakunkichu. Aman llullakuspa tumpankichu. Taytaykita mamaykita allinta respetanki”, nisqata, nispa. 21Hinan payqa Jesusta nirqan: –Tukuy chaykunataqa waynacha kasqaymantapachan hunt'arqani, nispa. 22Jesustaq chayta uyarispa payta nirqan: –Kanraqmi ruwanayki, llapan kaqniykita vendemuspa wakchakunaman qomuy, hinan hanaq pachapi qhapaq kayniyki kanqa, hinaspa qhepayta hamuy, nispa. 23Hinaqtinmi chay runaqa chaykunata uyarispa anchata llakikurqan, sinchi qhapaq kasqanrayku. 24Jesustaq ancha llakisqa kasqanta rikuspa nirqan: –May sasapunin qhapaqkunapaqqa Diospa qhapaqsuyunman haykuyqa kanqa. 25Camelloraqmi yawriq ninrinta suchuyta atinman Diospa qhapaqsuyunman qhapaqpa haykunanmantaqa, nispa. 26Hinan chayta uyariqkunaqa nirqanku: –Chhaynaqa, ¿pillañataq qespichisqaqa kanman? nispa. 27Chaymi Jesusqa nirqan: –Runakunapaqqa mana atinan, Diospaqmi ichaqa atikun, nispa. 28Hinaqtinmi Pedroqa nirqan: –Ñoqaykuqa lliw imaymanaykuta saqespan qhepaykita hamuyku, nispa. 29Chaymi Jesusqa paykunata nirqan: –Cheqaqtan niykichis: Pipas wasinta, tayta-mamanta, wawqenkunata, warminta, wawankunata, Diospa qhapaqsuyunrayku saqemuqqa, 30kay tiempopin ancha askhata chaskinqa, qhepa tiempopitaq wiñay kawsayta chaskinqa, nispa. 31Jesusqa chunka iskayniyoq yachachisqankunata sapaqman pusaspan nirqan: –Kunanqa Jerusalén llaqtamanmi wicharishanchis, Runaq Churinmanta profetakunaq lliw qelqasqanmi hunt'akunqa. 32Mana judío runakunamanmi hap'ichisqa kanqa, paykunan asipayanqaku, k'aminqaku, thoqaykunqaku ima. 33Suq'aykusqanku qhepatataq wañuchinqaku, ichaqa kinsakaq p'unchaypitaq kawsarimpunqa, nispa. 34Paykunataq mana chaykunata entienderqankuchu, manataq yacharqankuchu imamantachus rimasqantapas. 35Jericó llaqtaman Jesusqa sispaykushaqtinmi, huk ñawsa ñan patapi limosnata mañakuspa tiyasharqan. 36Askha runaq purisqanta uyarispataq imachus kasqanta tapukurqan. 37Nazaret llaqtayoq Jesuspa purishasqanta willaqtinkutaq 38ñawsaqa waqyakurqan: –¡Davidpa churin Jesús, khuyapayaykuway! nispa. 39Ñawpaqta riqkunataq phiñarikurqanku upallananpaq. Ñawsataq ichaqa aswantaraq waqyakurqan: –¡Davidpa churin Jesús, khuyapayaykuway! nispa. 40Chaymi Jesusqa sayaykuspa kamachikurqan pusamunankupaq. Asuykamuqtintaq payta tapurqan: 41–¿Ima ruwapunaytan munanki? nispa. Ñawsataq nirqan: –Señor, qhawarichiwanaykitan munani, nispa. 42Jesustaq payta nirqan: –Qhawariy, Diospi iñiyniykin qhaliyachisunki, nispa. 43Hinan kaq rato qhawarirqan, chaymi Jesuspa qhepanta ripurqan Diosta hatunchaspa. Llapa runataq chayta rikuspa Diosta yupaycharqanku.
Copyright
Learn More


c: text/html

text:
Kathuliku Inlisya
Kathuliku Inlisya (grigu simimanta: Kaθoλιkή Ekkλnσίa (katholikī´ ekklīsía) "sapsi inlisya [qayakusqa runakuna]", chaymanta latin simipi Ecclesia Catholica, kastilla simipi: Iglesia Católica) nisqaqa Tayta Papap kamachisqan Tiksimuyuntinpi kaq kristiyanu inlisyam.
Hatun rakiypi chunka hukniyuq kaq pachakwatapis ñawpaq kaq inlisyamanta kunti Iwrupapi tukurqan, anti Iwrupapi, Bisantinu qhapaq suyupi kaq Orthodoksa Inlisyamantas rakispa.
Chunka suqtayuq kaq pachakwatapi prutistanti inlisyakunas Katuliku Inlisyamanta rakikurqan.
Ispañulkuna, purtuyiskunapas katuliku inlisyata Abya Yalaman mast'arqan, Tawantinsuyu iñiyta sarupaspa.
Hawa t'inkikuna[llamk'apuy | pukyuta llamk'apuy]
- Commons nisqaqa multimidya kapuyninkunayuqmi kay hawa: Kathuliku Inlisya.

robotstxt: allowed

filter: keep


text:
Juan 3Mushuj Testamento Diospaj Shimi (MTDS)
Nicodemomi Jesushuan parlanacushca
3 Judiocunata mandajcunapuramanta Nicodemo shuti shuj fariseomi tiyarca. 2 Paimi Jesuspajman tuta shamushpaca, cashna nirca:
–Rabí, Canca ñucanchijta yachachichun Taita Dios cachashcamari cangui. Taita Diosllataj Pai Canhuan cajpi Canca, cai señalcunata ruracushcataca yachanchijmi– nircami.
3 Shina nijpi Jesusca:
–Pipish mana cutin huacharishpaca, Taita Dios mandacuntaca manataj ricui tucunchu, chaica chashnatajmi– nircami.
4 Chashna nijpimi, Nicodemoca:
–¿Ima shinataj shuj yuyaj runaca, cutin huacharingari? ¿Ima shinataj mamapaj huijsamanca cutin yaicungari?– nishpami tapurca.
5 Shina nijpi Jesusca, cashnami cutichirca:
–Pipish yacumanta, Diospaj Espiritumanta mana huacharishpaca, Taita Dios mandacunmanca manataj yaicui tucunchu, chaica chashnatajmari. 6 Aichamanta huacharishcaca, aichallamari. Espiritumanta huacharishcaca, espiritumari. 7 “Cutin huacharinatajmi canguichij” nishcamantaca, ama mancharichu. 8 Huairaca, maimanta p'ucusha nishpapish p'ucunllami. Huajyajta uyashpapish maimanta shamucujta, maiman ricujtaca mana yachanguichu. Diospaj Espiritumanta huacharijpish, chashnallatajmi– nircami.
9 Chashna nijpimi, Nicodemoca:
–¿Ima shinataj chashnaca tucungari?– nishpa tapurca.
10 Chaimantami Jesusca, cashna nirca:
–¿Canca, israelcunata yachachij cashca jahuachu, caitaca mana yachangui? 11 Ñucanchijca yachashcatami parlanchij, ñucanchij ñahuihuan ricushcatami huillanchij. Ashtahuanpish cancunamari ñucanchij huillashcataca mana chasquinguichij. Chashnatajmari canguichij. 12 Cai pachapi tiyajcunahuan ch'imbapurashpa huillajpipish, mana cringuichijchu. Jahua pachamanta huillajpicarin, ¿ima shinataj cringuichigari?
13 Jahua pachamanca, pi mana huichiyarcachu. Runa Aichayujmi, jahua pachapi causacushpa uriyamurcani.
Cai pachapi causajcunataca Diosca yallitajmi c'uyan
14 Ima shinami shitashca pambapi Moisesca, bronce culebrata caspipi huarcurca, Runa Aichayujpish chai shinallataj caspipi huarcushca cangatajmi. 15 Pipish Paita crijca ama chingarichun, ashtahuanpish huiñai causaita charichunmi chashnaca tucunga.
16 Taita Diosca cai pachapi causajcunata yallitaj c'uyashpami, Paipaj shujlla Churita curca. Pipish Paita crijca ama chingarichun, ashtahuanpish huiñai causaita charichunmi Paita curca. 17 Taita Diosca Paipaj Churitaca, cai pachapi causajcunata jatun llaquiman cachachunca mana cacharcachu. Ashtahuanpish cai pachapi causajcunaca, Paillamanta quishpirichunmi cacharca. 18 Pipish Paita crijca, jatun llaquimanca mana ringachu. Ashtahuanpish Taita Diospaj shujlla Churita mana crijmi, Paita mana crishcamantaca ña jatun llaquiman rinapaj tiyacun. 19 Luz cai pachaman shamujpica, gentecunaca, mana allita rurajcuna cashpami, Luzta munanapaj randica amsataraj munarcacuna. Chaimantami jatun llaquiman rina tucuncuna. 20 Mana allita rurajcunaca, Luztaca p'iñancunami. Paicuna rurashca mana allicuna ama ricurichunmi, Luzmanca mana c'uchuyancuna. 21 Ashtahuanpish rurana cashcata rurajcunaca, Taita Dios munashca shina causacushca ricurichunmi, Luzmanca c'uchuyamunllacuna– nircami.
Bautiźaj Juanmi Jesusmanta huillashca
22 Chai q'uipami Jesusca, Paipaj yachacujcunandij Judea llajtaman shamushpa, asha punllacunacama paicunahuan saquirirca. Chaipi cashpaca bautiźarcapishmi. 23 Juanpish, Salim c'uchupi caj, achca yacucuna tiyan Enón pambapimi, paipajman shamujcunata bautiźacurca. 24 (Chaicamaca Juantaca, manaraj preźuchishcachu carca). 25 Chuyayangapaj maillarina jahuami, Juanpaj yachacujcunahuan, shuj judiohuan rimanacurcacuna. 26 Chaimantami Juanpaj yachacujcuna paipajman rishpaca:
–Rabí, can ñucanchijman parlashca runaca, canhuanmari Jordán yacu ch'imbanijpi carca. Cunanca Paipish bautiźacunmari. Gentecunapish tucuicunamari, Paipajman ricuncuna– nircacunami.
27 Chashna nijpimi, Juanca cashna cutichirca:
–Jahua pacha Diosllataj cujllapimi, pipish ima ruranataca chasqui tucun. 28 Illu cancunallamantajmi: “Ñucaca mana Cristochu cani, Dios cachajpi Paita ñaupashpa shamujllami cani” nishpa huillarcani. 29 Noviollami noviapaj cusatajca. Noviohuan apanacujca, novio sumajta rimajta, c'uchullamanta uyashpallami jatunta cushicun. Ñucapish chashnallatajmi Paimantaca, cushicusha nicushca shinataj cushicuni. 30 Paimari tucuipi ashtahuan rijsishca tucunataj can, ashtahuanpish ñucaca huashayanamari cani– nircami.
Jesusca jahua pachamantami shamushca
31 Jahua pachamanta shamujca, tucuicunata yallimi. Cai pachallamanta cajca, cai pachapi tiyajcunallamantami riman. Jahua pachamanta shamujmi, tucuicunata yalli. 32 Paica imalla ricushcata uyashcatami huillan. Ashtahuanpish Pai huillashcataca, pi mana chasquinchu. 33 Maijanpish Pai huillashcata chasquijmi, Taita Diostaca cashcatataj huillaj cashcata ricuchin. 34 Taita Dios cachashca cashpami, Diospaj Shimita huillan. Diosca Paipaj Espiritutaca, manamari mitsaj mitsajlla cushcachu. 35 Yayaca Paipaj Churi cajpi c'uyashpami, tucuita Paipaj maquipi churarca. 36 Pipish Churita crijca, huiñai causaita charinmi. Ashtahuanpish Churita mana crijca, huiñai causaitaca manataj charingachu, Diosca jatunta p'iñacungallami.


text:
1Chaykuna qhepatataq Señor Diosqa rikhuriypi Abramta nirqan: –Abram, ama manchakuychu, ñoqan waqaychaqniyki kani, ancha hatun premiotan qosqayki, nispa. 2Hinaqtinmi Abramqa kutichirqan: –Apu Señor Diosnilláy, ¿ima allinniypaqtaq kanman prometewasqaykiqa, mana wawayoq kashaqtiyri? Herenciay chaskiqqa chay Damasco llaqtayoq Eliezerllan kanqa. 3Manataq wawata qowankichu chayqa, wasiypi naceq kamachiymi lliw kaqniytaqa chaskinqa, nispa. 4Chaymi Señor Diosqa payta nirqan: –Manan kamachiykichu herenciataqa chaskisunki, aswanpas wawaykipunin herenciataqa chaskisunki, nispa. 5Abramta hawaman pusaspataq nirqan: –Qhawariy hanaq pachata, hinaspa ch'askakunata yupay, ¿atiwaqchu chaykunata yupayta? Chay hinan mirayniykiqa kanqa, nispa. 6Hinan Abramqa Señor Diospi iñirqan, chaymi Señor Diosqa payta chaninpaq hap'irqan. 7Hinaspan nirqan: –Ñoqan Señor Diosqa kani, Caldea suyu Ur llaqtamantan pusamurqayki kay hallp'ata herenciata qonaypaq, nispa. 8Abramtaq tapuykurqan: –Apu Señor Diosnilláy, ¿imaynapitaq yachasaq kay hallp'ata herenciata chaskinayta? nispa. 9Chaymi Señor Diosqa nirqan: –Apamuway kinsa watayoq malta wakata, kinsa watayoq cabrata, kinsa watayoq borregota, hinallataq huk kullkutapas huk malqo urpitawan, nispa. 10Hinan Abramqa lliw chaykunata aparqan, hinaspan chaykunata nak'aspa kuskanmanta phasmispa, sapanka phasmita chimpa purantinta churarqan, kullkuta malqo urpitan ichaqa mana phasmirqanchu. 11Nak'asqa aychaman suweq'arakuna uraykamuqtintaq, Abramqa chaykunata manchachirqan. 12Inti haykunanpaq kashaqtintaq Abramta sinchi misk'i puñuy aysarqan, hinaspan manchay laqhayaq payta mancharichirqan. 13Señor Diosmi Abramta nirqan: –Yachay, mirayniykiqa karu llaqta suyupin kamachi kanqa, chaypin kamachi kaspa ñak'arichisqa kanqaku tawa pachak watantin. 14Servisqanku suyutataq ichaqa ñoqa muchuchisaq, chay qhepatataq askha qhapaq kaynintin lloqsimpunqaku. 15Qantaq sumaq kawsaypi sinchi yuyaqllaña wañukapunki, hinaspan p'ampasqa kapunki. 16Tawakaq miraypiñan mirayniykikunaqa kayman kutimpunqaku. Manaraqmi Amor runakunata kaymanta wikch'usaqchu, mana chanin-kayninku manaraq sinchipunichu kasqanrayku, nispa. 17Inti haykupuqtintaq, tutayaqtinña rikhurirqan huk q'osñishaq sansa churana, rawrashaq ninapiwan, phasmisqa animalkunaq chawpintataq pasasharqan. 18Chay p'unchaypin Señor Diosqa Abramwan rimanakurqan: –Mirayniykimanmi kay hallp'ata qosaq Egipto mayumantapacha hatun Eufrates mayukama. 19Cen runakunaq, Cenez runakunaq, Cadmon runakunaq, 20Het runakunaq, Ferez runakunaq, Refain runakunaq, 21Amor runakunaq, Canaán runakunaq, Gerges runakunaq, Jebus runakunaq hallp'ankuta, nispa.
Copyright
Learn More


text:
1Jacobpa miraynin Israel llaqta, kamaqniyki Señor Diosmi nisunki: Ama manchakuychu, ñoqan kacharichimurqayki, sutiykimantan waqyamurqayki, ñoqapaqmi qanqa kanki. 2Unuta chimpaqtiykipas, ñoqaqa qanwanmi kasaq, mayunta chimpaqtiykipas, manan mayuqa millp'usunkichu. Nina ukhunta puriqtiykipas, manan ruphasunkichu, ninaqa manan imanasunkipaschu. 3Ñoqan Diosniyki Señor Dios kani, Israelpa Ch'uya Diosninmi kani, Qespichiqniykin kani. Qanta kacharichinaypaqqa Egipto suyutan pagani, rantiykipitaq Etiopía suyuta Seba suyutawan qoni. 4Ñoqapaqqa ancha chaniyoqmi kanki, ñoqan munakuyki hatunchaykuyki, chaymi kacharisqa kanaykipaq runakunata pagani, qespichisqa kanaykipaq hatun suyukunata pagani. 5Ama manchakuychu, ñoqaqa qanwanmi kashani, inti lloqsimuymantan mirayniykita pusamusaq, inti haykuymantataq hoqarimusqayki. 6Wichaytan nisaq: Paykunata kutichimuy, nispa, uraytataq nisaq: Ama hark'amuychu, nispa. Churiykuna karumanta hampuchun, ususiykunapas kay pachaq karunmanta kutimpuchun. 7Paykunaqa ñoqaq llaqtaymi, paykunataqa hatunchawanankupaqmi kamarqani, nispa. 8Señor Diosmi nin: llaqtayta waqyamuychis, paykunaqa qhawaq ñawsan, uyariq roqt'un kanku. 9Llapa hatun suyukuna juzganaman huñukamuchunku, llapa llaqtakuna hamuchunku. ¿Mayqen diosninkutaq chay kananta willawarqanchis? ¿Mayqen diosninkutaq chay sucedesqantaña willawarqanchis? Testigonkuta pusamuchunku: Hinapunin kasqa, nispa rimarinankupaq, uyariqkuna: Cheqaqpunin kasqa, nispa ninankupaq. 10Israel llaqtalláy, testigoykunan qankunaqa kankichis, akllakusqay kamachiykunan kankichis, reqsiwanaykichispaq iñiwanaykichispaq, Diospuni kasqaytapas yachanaykichispaq. Ñoqallapunin Diosqa kani, manan hayk'aqpas wak diosqa karqanchu. 11Ñoqallapunin Señorqa kani, ñoqallapunin qespichiqpas kani, 12ñoqan chay kananta willarqani uyarichirqani, qankunatan qespichirqaykichis, manan wak dioschu chayta ruwarqan. Chhaynaqa, qankunan testigoykuna kankichis, maypachamantapas Diospuni kasqaymanta. 13Manataqmi pipas makiymanta qechuqqa kanchu, manan pipas ñoqaq imapas ruwasqaytaqa qolluchiyta atinmanchu, nispa. 14Israelpa Ch'uya Diosnin, qespichiqniykichis Señor Diosmi nin: Qankunata qespichinallaypaqmi runakunata Babilonia contra kachani, hinan Babilonia runakunaqa barconkupi kusikunankutaqa ayqekuytapuni munanqaku. 15Ñoqan Señorqa kani, Ch'uya Diosniykichis, ñoqan Israelpa Kamaqnin kani, Reyniykichis, nispa. 16Señor Diosmi llaqtanta nin: Unayñan lamar-qochapi ñanta kicharqani, manchana unupi purinata kicharqani, 17kallpasapa ejercitontan qatimurqani carretakunantinta caballokunantinta, kuskallan manaña sayarinankupaq urmaykurqanku, wañupuq mecha hinan tukukurqanku. 18Chaywanpas amaña unay p'unchayta yuyariychischu, amaña ñawpata rimashaychischu. 19Ñoqan mosoqkaqta ruwashani, chayqa rikhurishanñan, ¿manachu reparankichis? Ñantan ch'inneqpi kichashani, mayukunatapas ch'aki pampapi purichishani 20akllakusqay llaqtaman ukyachinaypaq. Ch'inneqpin unuta phullpuchishani, ch'aki pampapin mayukunata purichishani, chaymi campo salqa uywakunapas, chacalkunapas, surikunapas, yupaychamuwanqaku. 21Kay llaqtataqa ñoqapaqmi kamakurqani, yupaychaykunatan takipuwanqa. 22Chaywanpas, Jacoblláy, manan waqyakamuwarqankichu, Israelláy, ñoqawanmi amikurqanki. 23Manan ovejakunata ruphachina sacrificiopi haywawarqankichu, manan sacrificioykikunawanpas yupaychawarqankichu. Chaypas manan ruru ofrendakunata mañakuspa sayk'uchirqaykichu, manan inciensota mañakuspapas mat'irqaykichu. 24Manan q'apaq cañakunatapas rantipuwarqankichu, manan sacrificanayki wiratapas haywawarqankichu, aswanmi huchaykikunata q'epichiwarqanki, mana chanin ruwasqaykikunawanmi sayk'uchiwarqanki. 25Ichaqa, ñoqan kashani, ñoqaraykun huchallikusqaykikunata pichani, manañataqmi huchaykikunata yuyarisaqchu. 26Imapas huchachawanaykipaq kaqtinqa, ¡juzganaman risunchis! Lliwta willakuy, hinan rimasqayki cheqaqchus manachus kasqanta yachasun. 27Ñawpa taytaykin huchallikurqan, umalliykikunapas ñoqa contran sayarirqan. 28Chaymi ñoqaqa yupaychana wasiy umalli runakunata saruncharqani, Jacobtapas ñakanapaqmi churarqani, Israeltapas k'aminapaqmi churarqani.
Copyright
Learn More


text:
1Chaymantami qashan uk diyapi Jesusman kusa achka runakuna tantakaran. Piru manami imapis mikunanllapapaq karanchu. Chaymi Jesusqa yach'akuqninkunata qayamur niran: 2--Kusatami llakini kay runakunapaqqa. Chaqa kimsa diyanari nuqawan kaypi. Mananami imata mikunanllapapaqpis kannachu. 3Chaymi mana qarar wasinllapaman kach'atiyqa, imanupiqa riyar mallaqpaq imananmanllapa. Chaqa wakinkunaqami kusala largu maymanta shamushallapa. 4Chaynu nitinmi, yach'akuqninkunaqa niran: --Piru, ¿imanunari waknu kusala achka runakunapaqqa kay chunllaq mana mayqanpis tayashanllapa lugarpiqa mikuytaqa tarishunllapa? nir. 5Jesusqa tapuran paykunataqa: --¿Aykataq kan tantitaykillapaqa? nir. Paykunaqa niranllapa: --Syiti tantitalami kan nir. 6Chaymantami payqa willaran runakunata, pachalapimapis tananllapapaq. Chaymi, chay syiti tantitata aypar payji nir, Taytan Dyusman mañakuran. Chaymantami, tantakunata pakir quran chay yach'akuqninkunata. Chaymi paykunana runakunataqa aypachiranllapa. 7Chaynullami karanpis ayka piskaditukuna. Chaymi aypar Dyusta payji nirqa, yach'akuqninkunata quran aypachikunanllapapaq. 8Chaynumi tukuynin tiqllanankaman mikuranllapa. Ashwanmi subrankunata tantarqa, syiti kanastatana untachiranllapa. 9Piru chay mikusha chaykunaqami kwatru mil (4,000) yupay karanllapa. Chaymantami Jesusqa tukuyta dispidirna, 10yach'akuqninkunawan yaku karruman iqar riranllapa uk lugar Dalmanuta shutiqmanna. 11Chaymantami fariseo runakuna ch'amur Jesuswan willanakuq qallariranllapa. Chaymi mabir ima ninqashi nir, kaynu niranllapa: "Chiqapta Dyusmanta shamushayki nir yach'anayllapapaqqa uk milagruta ruray" nir. 12Chaymi Jesusqa kusa jwirtita amayninta urqur, niran: "¿Imaraykutaq kay runakunaqa milagrukunataraq ruranaypaq mañamanqa? Chiqaptami nishaykillapa: Manami ima milagrulamatapis qamkunapaqqa rurashaqchu nir". 13Chaynu nirnaqami, paykunalatana chaypi dijar qashan yaku karruman iqar riranna chay atun quch'apa uklaw manyanmanna. 14Jesuspa yach'akuqninkunaqa qunqar mana imalatapis apashallapachu karan mikunanllapapaqqa. Piru yaku karrupina karqa kwintata qukaranllapa, uk tantitalata apayanllapa nir. 15Chaymi Jesusqa niran paykunataqa: --Allita kwintata qukar, kuytakankillapa chay fariseo runakunapa, chaynulla Herodespa libaduranllapamanta nir. 16Chaynu nitinmi, yach'akuqninkunaqa, tanta mana kashanraykumi chaynuqa nimayashunllapa ninakuranllapa. 17Chaynu yarpuyanllapa nir yach'ayashanraykumi, Jesusqa kaynu niran: --¿Imapaqtaq ninkillapa, tanta mana kanchu? nirqa. ¿Ima manaraqchu intrakankillapa? ¿Manaraqchu kwintata qukankillapa? ¿Ima kwichkachu yarpuynikillapaqa mana intrakan? 18¿Ima nawiyjun karmapischu mana rikashaykillapa rurashayta? ¿Ima rinrikillapa karmapischu mana uyaman? Chaynulla ¿mananachu yarpunkillapa chay, 19sinku tantitamanta sinku mil runakunata qarashaytaqa? Chaynu qarakutiyqa, mabir ¿ayka kanasta untatataq subrantaqa tantaraykillapa? Paykunaqa niran: --Dusi kanastata nir. 20--Ma, chay syiti tantitamanta kwatru mil runakunata qaratiyqa, ¿ayka kanasta untatataq subrantaqa tantaraykillapa? Paykunaqa niran: --Syiti kanastata nir. 21Piru Jesusqa paykunataqa niran: --¿Ima manaraqchu intrakankillapa? nir. 22Chaynu riyarllapami ch'aranllapa Betsaida pwibluman. Chaypiqami apamuranllapa uk syigu runata Jesusman kamarla allichananpaq. 23Chaymi Jesusqa chay syigutaqa makinmanta aysakur, pwiblumanta waqtalawman aparan. Chaymantami tuqayninwan runapa nawinkunata nuyuchir, makinta ananman ch'urar, tapuran: --¿Imallataqachu rikayta puytinkina? nir. 24Chaymi chay runaqa chapakuq qallarirna, niran: --Rikaninami runakunataqa qirukunata yupay. Piru puriqtami rikayani nir. 25Chaymi Jesusqa makinwan chay runapa nawinta qashan kamatin, kusalata chapakuyarqa, allinna kidaran. Chaymi tukuy imatapis rikayta puytiranna. 26Chaymantami Jesusqa chay runataqa wasikiman riyna nirqa, kaynu niranpis: --Amami chay pwibluman yaykunkichu. [Chaynulla kay rurashaytaqa amami mayqantapis willankichu] nir. 27Chaymantami Jesusqa yach'akuqninkunawan Cesarea Filipo pwibluman riranllapa. Chaynu riyarmi Jesusqa yach'akuqninkunata kaynu nir tapuran: --¿Nuqapaqqa mayqanshi kani ninllapataq runakunaqa? nir. 28Chaynu nitinqa paykunaqa niranllapa: --Wakinqami ninllapa, Shutichikuq Juan nir. Nataq wakin-shuypaqa ninllapa Eli'as nir. Chaynulla wakinkunaqa ninllapa Dyuspa uk rimaqnin kanqa nir. 29--Qamkunapaq-shuypaqa, ¿mayqantaq kani? --nir tapuran yach'akuqninkunataqa. Chaymi Pedruqa niran: --Qamqami Dyuspa Akrashan Cristun kanki nir. 30Chaynu nitinmi, Jesusqa paykunata willaran ama mayqantapis paypaqqa parlananllapapaqchu nir. 31Chaymantami Jesusqa yach'akuqninkunata kaynu nir yach'achiq qallariran: Dyusmanta Shamuq Runataqami chay ruku kaq mantakuqkuna, kurakunapa mantaqninkuna, chaynulla Moise's mantakushanta yach'ar yach'achikuqkuna ima ch'iqnir kusalata qischanqallapa. Chaynu qischarmi wanuchinqallapa. Piru kimsa diyamantaqami qashan kawsamunqa nir. 32Chaynu nirmi, kusalata willar intrachiran paykunataqa. Chaymi, Pedruqa uklawman Jesusta paylata apar, anyaqnulla willaran ama chaynu rimananpaqnachu. 33Piru Jesusqami tikrakar wakin yach'akuqninkunata chapar, Pedrutaqa kaynu nir anyaran: --¡Ashuy naypaymantaqa dyablu! Qamqami Dyus munashantaqa mana intrakar, yanqa runakuna yarpushannula rurachimanayanki nir. 34Chaymanta Jesusqa yach'akuqninkunata chaynulla chaypi kaqkunata qayamur kaynu niran: "Mayqanpis nuqapa yach'akuqniy kanarqami amana bidanllapapaqqa llakinqallapanachu. Ashwanmi kruspi wanuchinatinllapamapis ama manchakurchu nuqalapi yarpur shachinakunqallapa. 35Chaqa mayqanpis paykuna munashannulla bidanta washayta kamaqkunaqami tukuy tyimpupaqna qischakanqallapa. Piru mayqanpis nuqapi kriyishanrayku chaynulla shumaq rimayniyta yach'achikushanrayku qischakar wanuqkunaqami tukuy tyimpupaqna kawsanqallapa. 36Chaymi nishaykillapa: Mayqanpis kay pachapi kaq iman munashanta tantakur mana washakatinqa, ¿imapaqtaq sirbiyan chay tantakushanqa? 37¿Uk runachu achka imata pagrakur washakayta puytinman? ¡Manami! 38Piru mayqanpis nuqamanta chaynulla rimayniymanta ima kay mana kriyishanrayku kusala uchasapa runakunapa naypanpi pinqakutinqami, Dyusmanta Shamuq Runapis Taytanpa kusa llipyalla pudirninwan shamurqa, kusa allinla angelkunapa naypanpimapis pinqakunqa".
Copyright
Learn More


text:
1Chaypita tincuchiypa willapar Jesús niran: ‹‹Übas yüra cä. Papänï sumaj ricaman. 2Callapäcuna mana wayuptin, llaumarin. Wayuptinmi ichanga pichan sumaj wayunanpaj. 3Jamcuna shimïta wiyacur, pichash wayuj übas-jina cawarcaycanqui. 4Maquïçhu cawaptiqui, mana caçharishayquichu. Juc callapa yüraman mana tanarar, mana wayunmanchu. Chay-jina jamcunapis nuwaman mana tanarämar, Tayta Diosninchipa shungun munashannuy cawayta mana camäpacunquipächu. 5Übas yüra cä. Jamcunana callapä canqui. Nuwaman tanarämar, callapäcunapis sumaj alli. Yata cawarmi ichanga, ima ruraytapis mana camäpacunquipächu. 6Shimïta mana wiyacuptiqui, mana wayuj callapata-jina Tayta Diosninchi llaumashunquipaj. Mana wayuj callapata llaumarin. Chaquiptin shuntarcur, ninaçhu ruparachin. 7Maquïçhu cawaptiqui, shimïta wiyacuptiqui, Tayta Diosninchipis llapan mañacushayquita tarichishunquipaj. 8Shimïta wiyacur, manchapacur cawar, Papänïta alliçhu jurgunqui. Chaynuypa maquïçhu cawashayquita musyacanga. 9Papänï alli ricamashan-jina jamcunatapis alli ricashayqui. Maquïçhu cawaptiqui, alli ñawïwan ricashayqui. Yaçhänacushunpaj. 10Shimïta wiyacuptiqui llaquipar, mana caçharishayquichu. Papänïpis shiminta wiyacuptï, llaquimar mana caçharimanchu. 11Llapantapis willapaycaj nuwa-jina shacya-shacyalla cawanayquipaj. Shunguyquipis achicyacäcungapaj. 12Ichanga ama junganquimanchu. Llaquipäshaj-jina jucniqui-jucniquipis llaquipänacärinquiman. 13Tantiyacunquiman. Pipis rasunpa llaquipäcuyta yaçhar, yaçhänacushanta yanapänan-cashan wañuymanpis çhayan. 14Shimïta wiyacuptiqui, yaçhänacunchi. 15Mana uyway runachu carcaycanqui. Manchäga sumaj yaçhänacunchi. Uyway runata imata yarpashanchitapis mana willanchichu. Jamcunatam ichanga imallata Papänï nimashantapis willashcaj. 16‹‹Mana quiquillayquipitachu çhasquicamashcanqui. Manchäga quiquïmi camacächishcä. Canan übas alli wayushan-jina allita rurar cawanqui, ari. Alli cawashayquita ricacur waquincunapis çhasquicamar, mana yamacällar alli cawanga. Chaymi yupachicamashayqui-janan ima-imata mañacuptiquisi, Papänï wiyashunquipaj. 17Shimïta ama jungaychu. Jucniqui-jucniquipis sumaj llaquipänacäriy.›› 18‹‹Runacuna chiquimashan-jina jamcunatapis chiquishunquipaj. 19Juchata aparicushan-jina cawaptiquim ichanga, alli ñawinpa ricashunquipaj. Jamcunatam ichanga wamrachacushcaj. Chaypita juchaçhu arujcuna chiquishunqui. 20Nishajta ama junganquichu. Uyway runa patrunninta manash apärinmanchu. Chaymi maquïçhu purishayquipita waquin runa chiquir jaticaçhäshunquipaj. Nuwatapis jaticaçhaycäman. Waquin runam ichanga shimïta wiyacushan-jina shimiquitapis wiyacunga. 21‹‹Purïshimashayquipita chiquijcuna chiquishunquipaj. Paycunaga caçhamajnïpa shungunta mana musyanchu. 22Cay pachaman shamur, Tayta Diosninchipa shungun munashanta willapashcä. Shimïta wasguirmi ichanga, runacuna juchata aparicun. Paycuna mana chapacunmanchu: ‹Tayta Diosninchipa shiminta mana imaysi wiyashcächu› nir. 23‹‹Pipis chiquimar, Papänïtapis chiquin. 24Cay pachaman shamuptï, jishyaçhucunata allchacächishäta, supaycunata jargushäta, chay-chicajta jarashäta, wañushcunata cawarachishäta ricasha. Ricaycarpis, mana çhasquicamashachu. Chaymi juchayuj ricarisha. Jananmanpis chiquiman. Papänïtapis chiquin. 25Llapanpis camacaycan Moiséspa shimin çharcucänanpaj. Paypa shimin nin: ‹Juchaynaj caycaptïsi, chiquimasha.› 26Ima captinpis, Tayta Diosninchipita Espíritu Santuta caçhamushaj yanagäshunayquipaj. Payga Tayta Diosninchipita caycar, shungun yarpashantapis musyachishunquipaj. Nuwapitapis tantiyachishunquipaj. 27Chay-jina jamcunapis waquin runacunata nuwapita willapäcunqui. Unaypita-pacha purïshimashcanqui.››
Copyright
Learn More


text:
1Chaymanta sielupi ñuka Juan aypa runakunata uyarirkani rimakuptinkuna: “Akuychi Tata Diosta alabaypachi. Payka uchanchikunamanta salvawashkanchisapa. Tukuy layata atipan rurayta. Sukaman allimami. 2Payka tukuy mana alli rurak runakunata kuskanpi allita kastigan. Chayrayku chay llaktapi kawsakkunata allitana kastigashkasapa waynandera warmishina kaptinkuna. Paykunaka tukuy allpapi kawsak runakunata yachachirkansapa mana allita rurashpa kawsanankunapa. Tata Diosta sirvik runakunatapish wañuchirkansapa. Kunan Tata Dioska paykunata kutipashpa sukaman kastigashkasapa. Chayrayku akuychi Tata Diosta alabaypachi.” 3Chashna chay sielupi kawsak runakuna rimashpa kashkan Tata Diosta alabarkansapa: “Tata Dios chay llaktata rupachiptin mana tukuyniyukta kusninka. Chayrayku akuychi Tata Diosta alabaypachi.” 4Chaypina chay ishkay chunka chusku ansianukuna Tata Diospa ñawpakninpi chay chusku animalkunawan tantalla pakchanakushpa tiyarinanpi tiyaridu Tata Diosta kuyarkansapa. Chashna kuyashpa rimarkansapa: “Ariya, ñukaykunapish rimanisapa Tata Dios alli kananta. Akuychi payllata alabaypachi.” 5Chaypina Tata Diospa tiyarinan ladunmanta uyarirkani rimakuptin: “Tukuy kankuna, kamachikuk mana kamachikuk kashpaykichipish Tata Diosninchita alabaychi. Tukuy kankuna Tata Diosta kuyashpa sirvik runakuna, payta alabaychi.” 6Chaymanta ñuka Juan muskuyninipishina aypa runakuna rimakuktashina uyarirkani. Rimakunankuna iden yaku urmanashina iden sinchi troynakshina soynarkan. Chay aypa runakuna rimarkansapa: “Akuychi Tata Diosninchita alabaypachi. Payka tukuy layata rurayta atipashpa kallarishkana tukuy layapi kamachikuyta. 7Akuychi kushikuypachi. Kushikuyninchikunawan willaypachi sukaman allima kananta. Chay Oveja Wawan funsia diya chayamushkana. Paypa novian ñami allitana allichanakushka funsiaman rinanpa. 8Chay novia allita Tata Diosta kasushpa allita rurashpa kawsarkan. Chayrayku Tata Dios allima linumanta ruradu chuya chuya llipyak llachapankunata kushka.” 9Chay aypa runakuna rimashkankunawasha suk angel ñuka Juanta willawarkan: “Tukuy willanaynita killkay: ‘Chay Oveja Wawanpa funsia fiestaman konvidadu runakuna sukaman kushikunkasapa.’ ” Chayta willawashpa chay angel kashkan willawarkan: “Kikin Tata Dios chay willashkaynita willashunki.” 10Chashna chay angel willawaptin ñuka ñawpakninpi kunkurikurkani kuyanaynipa. Chaypina payka willawarkan: “Ama kuyawaychu. Kan tukuy Tata Diosta sirvikmasikikunawan allita mana shaykushpa yachachikunkichi Jesukristu salvakuk kananta. Tukuy ñawpa Tata Diospa rimananta yachachikukkunapish yachachikurkansapa Jesukristu salvakuk shamunanta. Ñukapish kankunashina Tata Diosta sirvishpa kawsani. Chayrayku ama ñukata kuyawaychu.” 11Chaymanta ñuka Juan muskuyninipishina kawarkani Tata Dios kawsanan sielu kicharinakuptin. Chashna kicharinakuptin suk yurak kaballuta kawarkani. Chay kaballuta montak runa alli kamachikuk alli makanakuk runa karkan. Chayrayku shutin karkan Alli Rurak Kuskata Yachachikuk. 12Ñawinkuna nina rawraykakshina llipyarkan. Umanpi aypa koronakuna tiyarkan. Urkunpi shutinka killkadu karkan. Paylla yacharkan imatami riman chay killkadu shutinka nishpa. 13Llachapan yawarwan chapudu karkan. Shutin karkan Tata Diospa Rimanan. 14Sielupi kawsak soldadukuna yurak kaballukunata montashpa payta katirkansapa. Chay soldadukuna allima linumanta ruradu yurak chuya chuya llachapayukkuna karkansapa. 15Chay alli kamachikukpa shiminmanta llukshirkan ishkantin ladu alli filadu macheti chaywan tukuy llaktapi kawsak runakunata kuchunanpa. Sinchi kamachikuk kashpa suk fierrumanta ruradu varawan tukuy payta chiknik runakunata kamachinkasapa. Uva wayunta chakinwan sarushpa kapikshina tukuy mana alli rurak runakunata kastigankasapa. Tukuy laya atipak Tata Dios chay chiknik runakunata piñayashpa chay kamachikuk runata willanka sukaman kastiganankunapa. 16Sawa llachapanpi susunan partipi paypa shutin killkadu karkan: “Tukuy kamachikukkunamanta ashwan sinchi kamachikuk. Tukuy awtoridarkunamanta ashwan sinchi awtoridar.” 17Chaypina ñuka Juan suk angelta inti sawanpi shayariduta kawarkani. Chay angelka tukuy pawak aycha mikuk animalkunata sinchita kayarkan: “Tata Dios aypa mana alli rurak runakunata kastigaptin wañunkasapa. Shamuychi chay wañudukunapa aychankunata mikuk. 18Shamuychi aypa runakunapa aychankunata mikuk. Kamachikuk runakunapa soldadukuna kamachikukninkunapa sinchi makanakuk runakunapa kaballunkunapa chay kaballukuna purichik runakunapa patronkunapa rantidu runakunapa aypa kullkiyuk runakunapa mana nimayuk runakunapa aychankunata shamuychi mikuk.” 19Chaymanta kawarkani chay manchana laya animalta tukuy kay allpapi kamachikuk runakunata soldadunkunawan tantanachiptinkuna. Tantanakurkansapa chay yurak kaballu montak runawan tukuy paypa soldadunkunawan makanakunankunapa. 20Chaypina chay kaballuta montak runaka chay manchana laya animalta apirkan preso kananpa. Chaymanta chay mana allita yachachikuk almirana layakunata rurak animaltapish apirkan preso kananpa. Ñawpa chay almirana layakunata rurak animalka chay manchana laya animalpa figuranta rurachirkan runakuna chayta kuyanankunapa. Rikchak laya almiranakunata rurashpa chay figurata kuyak runakunata chay manchana animalpa sellunwan selluchadu runakunata llullachirkansapa. Chaypina chay kaballuta montak runaka chay ishkantin llullachikuk animalkunata chay asufriwan rawraykak ninapi kawsakllata wishchukurkansapa. 21Chaymanta chay kaballuta montak runaka shiminmanta llukshik machetinwan tukuy chay manchana laya animalpa soldadunkunata wañuchirkansapa. Chaypina tukuy chay pawak aycha mikuk animalkuna paykunapa aychanta mikushpa saksarkansapa.
Copyright
Learn More


text:
1Teqsimuyuntinpi tiyaqkuna, Diosman kusisqa takiychis. 2Qhapaq sutinman takiychis, hatunchaspa yupaychaychis. 3Diosta niychis: ¡May musphanan ruwasqaykikunaqa! Ancha atiyniyoqmi kanki, awqaykikunaqa qanta manchakuspan huch'uyyaykukunku, 4teqsimuyuntin runakunan k'umuykamusunkiku, qanta yupaychaspan takinku, nispa. 5Hamuychis Diospa ruwasqankunata rikuq, hamuychis runakuna ukhupi manchana ruwasqankunata qhawaq. 6Paymi lamar-qochata ch'akichirqan, mayutan chakillapi chimparqanku. Chay ruwasqanwanmi kusikusunchis. 7Paymi atiyninwan wiñaypaq kamachin, suyukunatan makilla qhawashan, ama mana kasukuqkuna pay contra sayarinankupaq. 8Llapallan llaqtakuna, Diosniykuta yupaychaychis. Pay yupaychana takiykichista hukkunaman uyarichiychis. 9Payqa kawsachiwarqankun, manan urmanaykuta munarqanchu. 10Diosniyku, qanmi probaykuwarqankiku, qolqeta hinan ch'uyanchawarqankiku. 11Llikawanmi hap'ichiwarqankiku, sinchi llakitan q'epiykachiwarqankiku, 12runawanmi saruchiwarqankiku, ninantan, ununtan chimparqayku, chaypas allinninkaqmanmi horqowarqankiku. 13Wasiykimanmi haykusaq ruphachina sacrificiokunata qanman haywanaypaq, prometekusqaykunata qanpaq hunt'anaypaq, 14llaki-phutiypi kashaspa qanman simi rimarisqaykunata hunt'asaq. 15Wirallaña uywakunatan haywasqayki, sonqoykiman chayaq borregokunatan haywasqayki, torokunatan orqo cabrakunatan haywasqayki. 16Hamuychis Diosta llapa manchakuqkuna, uyariychis, imatachus ruwapuwasqantan willasqaykichis. 17Paytan simiywan waqyakurqani, paytan kunkaywan yupaycharqani. 18Sonqoypichus mana chaninta yuyaykuyman karqan chayqa, Señor Diosqa manan uyariwanmanchu karqan. 19Diosniyqa uyariwarqanpunin, mañakusqaytaqa chaskiwarqanpunin. 20¡Saminchasqa Diosqa kachun! Payqa mañakusqaytan uyariykuwarqan, payqa khuyapayawarqanpunin.
Copyright
Learn More


text:
1Jesucristuman yäracog mayinsicunawan imaypis cuyanacuyanqui. 2Saynöla wayiquiman pipis posädacog chämuptin posädasiyanqui. Sayno posädasiyashganchömi waquin runacuna mana musyaycar angilcunata posädaycasiyash cashga. 3Carcilcho caycag yäracog mayinsicunata ama gongäyaysu. Nacasiyäshuptiqui pilapis yanapäshunayquita munayashgayquinöla gamcunapis yäracog mayinsita nacasiptin yanapäyanqui. 4Majayog cagcuna majayquiwan cuyanacur ali cawayay. Adulteriucho ama cayaysu. Tayta Diosninsega juzgangami adulteriucho cagcunata y majaynag caycar jucwan jucwan punucogcunata. 5Saynöpis guellaylapäga ama wachacash cayaysu. Saypa trucanga gänayashgalayquiwan contentu cawayay. Ama gongäyaysu Tayta Diosninsi cayno nishganta: “Imaypis mana cachaypami yanapäyäshayqui. Saynöpis gamcunawanmi imaypis caycäshä.” 6Mastapis Tayta Diospa palabrancho caynömi nican: “Tayta Dios imaypis yanapaycämaptenga manami imatapis mansacösu. Runacuna nacasimaptinpis Tayta Diosmanmi imaypis yäracushä.” 7Jesucristupa wilacuyninta yachasishogniquicuna Jesucristuman yäracur cawayashganno gamcunapis Jesucristuman yäracur cawayay. 8Jesucristoga unay cashgannölami cananpis y imayyagpis munayyog caycanga. 9Wilacuyninpis saynölami imayyagpis caycan. Sayno caycaptenga ama chasquiyaysu lutan yachasicogcuna yachasiyashganta. Waquin runacunaga cayno nirmi lutanta yachaycäsiyan: “Jerusalén altarcho uywacunata rupasir estata ruraptin gamcunapis marcayquicunacho shuntacaycur estata rurayay. Fiestata rurar micuyaptiquimi Tayta Diosninsi perdonayäshunqui jusalicuyashgayquita.” Sayno nir yachasiyäshuptiqui ama chasquipäyaysu. Tayta Diosninsega perdonamansi Jesucristuta chasquicushgansipitami, manami estata rurar micuyta micushgansipitasu o uywacunata altarcho rupasishgansipitasu. Sayno ruraptinrä Tayta Dios perdonananpä cashganta yarpagcunaga manami salvashgasu cayangapä. 11Unay cag conträtuchöga mandag cüracunapis uywacunata pishtarcur yawarlantami Lugar Santísimuman yaycasiyag. Saychömi Tayta Diosta manacuyag runacuna jusalicuyashganpita perdonash cayänanpä. Nircur say uywacunapa aysantaga täyashgan marcapita jorgurirmi rupasiyag. 12Saynölami Jesucristutapis marcapita jorgurcur cruci caypa wanusiyargan. Yawarninta jichar sayno wanushganpitami jusansicunata Tayta Diosninsi perdonamansi. 13Jesucristo sayno nacaycaptenga nogansipis pay nacashganno nacarpis o payta jamurashganno jamurämashgapis paylaman imaypis yäracur cawashun. 14Nogansega cay pasacho gorpanölami caycansi. Saymi gloria marcaman chänansipä cagta shuyacuycansi. 15Sayno caycaptenga Jesucristuman yäracur Tayta Diosninsita imay hörapis lapan shongunsiwan alabayculäshun. 16Saynöpis mana gongaypa jucniqui jucniqui imalawanpis yanapänacuyay. Sayno yanapänacur cawashgami Tayta Diosninsi cushicun. 17Mayor wauguicuna yäsiyäshushgayquita cäsucuyay. Tayta Diosta cuentata goyänanpä cayashganta musyarmi paycuna gamcunapä waran waran yarpachacuycäyan shumag ricayäshunayquipä. Sayno caycaptenga shacya shacyala yachasishunayquipä chasquicuyay. Mana chasquicuyaptiquega walälami yachasiyäshushgayquipis canga. 18Tayta Diosninsita manacuyay pay munashganno imaypis cawayänäpä. 19Saynöpis payta manacuyay gamcunaman yapay cutimunäpä. 20Ali cawayta gomagninsi Tayta Diosninsi imaypis yanapaycuyäshunqui mana jusalicuypa pay munashganno cawayänayquipä. Sayno cawanansipämi Jesucristo yawarninta jichar cruzcho wanorgan. Pay wanushgan hörami Tayta Diosninsi nogansiwan conträtuta rurashga jusansicunata perdonamänansipä. Wanushganpitami Jesucristuta Tayta Diosninsi cawarisimush. Saymi cananga Jesucristo shumag ricaycämansi uyshancunata misicog runa ricashganno. Sayno cashganpita imayyagpis Jesucristo alabash cayculäsun. Amén. 22Waugui-panicuna, shumag yachacuyänayquita munarmi walcalatapis cay cartacho yäsimushcä. 23Wauguinsi Timoteupis carcilpita yargamushganami. Gamcunaman manarä shamuptë pay chämuptenga ishcäcunami shayämushä. 24Salüdöta goyculanqui Jesucristupa wilacuyninta wilacogcunata y lapan waugui-panicunatapis. Italia nacionpita cag waugui-panicunapis saynölami salüdunta gamcunapä apasicayämun. 25Tayta Diosninsi cuyapar yanapaycuyäläshunqui ali cawayänayquipä. [Amén.]
Copyright
Learn More


text:
1Señor Diostaqa tukuy tiempon saminchallasaqpuni, simiyqa paytan yupaychashallanqapuni. 2Ñoqaqa Señor Dioswanmi anchata kusikuni, ¡sarunchasqakuna, chayta uyarispa kusikuychis! 3Señor Diosta kuskalla qhapaqchaspa yupaychasun, sutintapas kuskalla hatunchasun. 4Señor Diosmanmi waqyakurqani, paytaq kutichimuwarqan, lliw manchakusqaymantan librawarqan. 5Payta qhawaqkunaqa kusisqallañan kapurqanku, manan hayk'aqpas p'enqachisqachu kanqaku. 6Ñoqa wakchan waqyakurqani, Señor Diostaq uyariykuwarqan, lliw llaki-phutiymantan qespichiwarqan. 7Señor Diospa angelninqa, Señor Diosta manchakuqkunatan muyuykunpas qespichinpas. 8Reqsiykuychis, hinaspa rikuychis may sumaqchus Señor Diosqa kashasqanta. ¡Kusisamiyoqmi payman hap'ipaykukuq runaqa! 9Señor Diosta manchakuychis, payman sonqollikuqkuna, payta manchakuqkunapaqqa manan imapas pisinchu. 10Leonkunapas pisichikuspan yarqachikunku, Señor Diosta kasukuqkunapaqmi ichaqa allin kaqkuna mana pisinchu. 11Hamuychis, wawaykuna, maki uyariwaychis, Señor Dios manchakuytan yachachisqaykichis. 12¿Unaytachu kawsayta munanki? ¿Kusisqachu kawsayta munanki? 13Ama millayta rimaychu, ama llullakuychu. 14Mana allinmanta karunchakuy, allinkaqtataq ruway, runa-masiykikunawan thak-kaypi kawsay, chay hinallatapuni kawsakushay. 15Señor Diosqa chanin runakunatan qhawashan, waqyakusqankutapas makillan uyarishan. 16Señor Diosqa millay ruwaqkunatan mana qhawarinchu, sutinkutan kay pachamanta chinkachinqa. 17Señor Diosqa chaninkunaq waqyakusqantan uyarin, tukuy llaki-phutiyninkumantan horqon. 18Señor Diosqa llakisqa sonqoyoqkunaq qayllanpin kashan, payqa llakiq ñit'isqan sonqoyoqkunatan qespichin. 19Askhan chanin runaq llakikuyninqa, chaypas Señor Diosmi tukuy chaykunamanta qespichin. 20Paymi llapa tullunkunata waqaychan, manataqmi huk tullullanpas p'akikunqachu. 21Millay runataqa millay-kaynillantaqmi wañuchinqa, chanin runata cheqnikuqkunapas muchuchisqan kanqaku. 22Señor Diosmi ichaqa kamachinkunata qespichin, manataqmi payman hap'ipaykukuqkunaqa muchuchisqachu kanqaku.
Copyright
Learn More


text:
1Ñáucaga Judas nishca Santiagohua huauqui Jesucristo mandashcata rauc runami quillcauni Yaya Dios llaquisha cayashca runagunama. Pai cangunata alita cuirashcai causaunguichi. 2Yaya Dios cangunata ashcata yanapachun, ganas causaitahuas cuchun, paihua llaquina yuyai cangunahuacpi ashca tiyachun nisha paita cangunamanda mañauni. 3Llaquishca huauquiguna, Jesucristomi ñucatas cangunatahuas quishpichishcata yachanchimi. Chasna acpi cangunama chimanda quillcanata yapa munarani. Chasna agllaita cunanga shuc tunu yuyaimanda quillcanata munani casna nisha: Yaya Diosmi paihua runagunama mana cambiaibac quirina shimita cushcami. Chasnamandami cangunata rugauni Señor Jesucristota quirishcamanda yapa sinzhita shayarisha cuintaichi. 4Ñáuca yachanimi maican runagunaga mana Dios munashcata rac ashallata quiric muntunma umasha satirishcauna. Paiguna Diosta mana balichisha, ima juchata ñucanchi racpihuas pai llaquic ashcamanda perdunangallami nisha jiridsata rasha causanaun. Chasnallata ñucanchi Jesucristo pai sapalla tucuita mandac acta yachashallata mana quirinaunzhu. Chiraicumi chasna rac runagunata taripaitucuna nishca Diospa shimibi ñaupata quillcashca tiyara. 5Ñáa canguna yachashca acpihuas cuti yachachinata munani. Dios paillata Egipto llactamanda tucui israel runagunata llucshichisha apashallata huashaga paita mana quiriccunataga huanchirami. 6Chasnallata angelgunamandahuas yuyarichi. Maican angelgunaga mandac ashallata chita saquisha anchurishcauna Diospacpi causanarandimanda. Chiraicumi Yaya Diosca paigunata mana llucshibac ansa tuta ucuibi huatasha churashca chi jatun taripana punzhagama. 7Shuctas mas yuyarichi. Sodoma, Gomorra, chi mayanbi tiyac llactagunandi ninahuan rupachishca tucunaura. Chibi causac runaguna ashiyasha causac anaura, chasnallata jiridsata rasha caripurallata, huarmipurallatas llutarisha causac anaura. Chasna causashcamandami Yaya Dios tucui chi llactagunata rupachira. Chi chasna tucushcagunaga ñucanchita alita yachachinaunmi ima chasnallata rasha causachun nisha. 8Cai umasha yachachic runagunaga chasna ñaupa tucushcagunata yachashallata nusparishcacuinta jiridsata rasha paiguna aichallatata huaglichirinaun. Chasnallata amugunata mana cadsunaunzhu, angelgunatas camisha asinaunmi. 9Chi Miguel nishca mandac angelga supaihuan piñanacusha mana chasnachu rimashca. Huañuc Moisespa aichamanda pita amu an nisha sinzhita rimanacushcai, mana caudsayachishca shimihuanzhu rimashca, astahuanbas paita nira Jatun Dios candaga taripachun nisha. 10Randi cai umachic runagunaga Diospacta mana yachashallata yapa camisha rimanaun. Sacha animalcuinta causac ashcamanda paigunallata huaglichiriunguna paiguna aicha munashcata rashun nisha. 11Ai, chi umachisha yachachiuc runagunahuacpi yapa manzhanayacta man. Ñáaupa causac Cain nishca runacuinta Diosta mana cadsunaun. Ñáaupa causac Balaam nishca runacuinta cullquita ganangahualla Diospa runagunata pandachiunguna. Ñáaupa causac Coré nishca Diosta piñac runacuinta, Dios saquishca mandaccunata ama uyashunchi nisha rimanaunmi. Chasna rasha Corégunacuinta huanchishca tucunaungami. 12Quiriccuna Jesusta yuyaringahua micuushcai chi umachic runagunas cangunahuan pariu micusha Jesusta mana yuyarishachu, mana manzhasha asisha huaglichinaun shuc jiridsa basurashina. Shuc amu paihua ovejagunata mana cuirasha causashcashina cai runaguna paiguna amulla yuyarisha causanaun. Huaira apashcai puric tamia illac puyucuinta yangalla rimac anaun. Chasnallata shuc ruya aparina uras agllaita mana aparicpi angundi pilaitucushca ishcai (2) cutin huañushca. Chi runaguna chicuinta manaun. 13Lamar yacuhua ulas jatarisha pai puscuhuan basuratashina ricuchin. Chicuintallatami chi umasha yachachic runaguna pinganayacta paiguna jiridsata rasha causaushcata ricuchinaun. Yangalla urmac estrellascunashina chi runaguna yanapana randimanda pandachisha puriunguna. Paigunaraicu huiñai causana ansa tuta huacaichishca man. 14Chasnallata Enocca Adanmanda canzhis (7) cutin mirarishca ac runa Dios rimashcata pasachira imasna chasna rac runagunahuan huasha tucungaraushcata. Casnami nira: Señor paihua ashca huaranga angelgunahuan shamuuta ricuranimi, tucui runagunata taripangahuami shamunga. Tucui Diosta mana uyac runaguna jiridsata rashcagunamanda, chasnallata paimanda yapa mana alita rimashcamandas paigunata taripangahua shamungami nisha rimashca huañuc Enoc. 16Chi umasha yachachic runaguna yapa camisha rimanaunmi, ima tucucpihuas mana cushiyanaunzhu, paiguna quiquin munashcata rashun ninaun, yangalla alabarinaun, alitacuinta ali shimihuan llullasha rimanaunmi paiguna imatas cumbirahuanauchun nishalla. 17Llaquishca huauquiguna, Señor Jesucristo japisha camachigrichi nisha cachashca runaguna imasna huasha tucungaraushcamanda camachishca shimita yuyarichi. 18Puchucai punzhagunaibi tucui alita raccunata asic runaguna tiyangaunami, Diosta mana yuyarisha paiguna munaita rasha puringaunami nisha cangunata camachinaura. 19Chasnallata ninaura chi runagunaga quiriccunata chicanyachisha caran muntunda ranaungami. Ali causanata cuc Diospa Samaita mana charishcamanda paiguna aicha munashcata ranaungami. 20Astahuanbas llaquishca huauquiguna, canguna pariulla yapa ali sumac quirinai mas huiñaucshina catichi. Diospa Samai yanapashcahuan Yaya Diosta mañasha cuintaichi. 21Yaya Dios cangunata llaquishcata yuyarisha causaichi. Ñáucanchi Señor Jesucristo cangunata yuyarisha yanapashcamanda huiñai causanama apangaraushcata chapaichi. 22Jesucristomanda mana sirtu yuyariu runagunata ali llaquishca shunguhuan yachachichi paita alita catinauchun. 23Paiguna llachapa sucio acshina manaun mana alita rasha causashcamanda. Paiguna jucha rashcata millasha manzhashcahuan yanapaichi cangunas ama paigunashina tucungahua. 24Dios pai yapa ushaiyuc ashami cangunata cuiranga canguna juchaibi ama urmangahua. Pai sumac aushcama cangunata apangami paihuacpi canguna ashca cushihuan jucha illac shayaringahua. 25Chiraicumi ñucanchita quishpichic shuglla Diosta alabanchi. Ñáucanchi Señor Jesucristomandami Yaya Dios ali, sumac achun, tucui ushaita charicta ricuchichun, tucuigunata mandac achun. Callarimandas, cunanbas, huiñaigamahuas chasna achun. Chillata rimani. Judas.
Copyright
Learn More


text:
1Chimandahuasha israel runaguna Diosta yuyarina shuc jistata raunaura, chiraicumi Jesusca Jerusalenma bulltiara. 2Chi llactaibi Ovejagunahua Pungu nishca mayanbi tiyan shuc allashca ichilla cucha pugru, hebreo shimibi Betsata nishca. Chi allashca ichilla cucha mayanbi pichca (5) chushac huasi tiyara. 3Chi luntuccunaibi tiyac anaura ashca ungushcaguna, mana ricuccuna, janga chaquiguna, suchugunas sirinaura allpaibi. (Paigunaga chi yacu cuyurinata chapaunaura. 4Maican uras shuc angel shamusha chi yacuta cuyuchira. Chi yacu cuyurishcai punda yacuma yaicuc runa ima ungüimandas aliyashca saquiri anaura). 5Chi ungushca runaguna muntunbi tiyara shuc runa quimsa chunga pusac (38) huatata ungushca causac. 6Jesus chi runata siriuta ricusha, chasna yapa unaita ungusha causashcata yachasha chi runata tapura, Janbirinata munanguichu nisha. 7Tapucpi chi ungushca runa nira, Mana pitahuas charinichu señor cai yacu cuyurishcaibi ñucata yacui churangahua. Caran cuyurishcaibimi shucca ñucata binsisha ñaupasha rihuan. 8Jesus randi paita nira, Jatari, can puñunata apasha purisha rilla. 9Chi ratullaitami chi ungushca runa janbirira, pai puñunata apasha puricallarira. Ñáa chi punzhaga israel samana punzha arami. 10Chiraicu israel amuguna chi janbiric runata ninaura, Cunanga samana punhza man. Can puñunata casna apariushaga mandashca shimitaga mana cadsungui ninaura. 11Chasna nicpi chi janbiric runa cutipara, Ñáucata janbic runami camba puñunata apasha purisha ri nisha nihuara. 12Nicta uyasha amuguna cuti tapunaura, Maicandan canda casna nic runaga camba puñunata apasha purisha ri nishaga. 13Randi chi runa mana yacharachu pi paita janbishcata, Jesus ña anchurishca ara chi auc runa muntun ucuibi. 14Chihuasha Jesus pai janbishca runata Diosta alabana huasibi tupasha paita nira, Ricui, cunanga ña janbirishca angui, ama cuti juchata rasha causanguichu caimandas yali jatun nanai canma ama shamuchun. 15Chasna nicpi chi runaga risha israel amugunata cuintara, Jesusmi ñucataga janbihuashca ara nisha. 16Chiraicumi israelgunaga Jesusta piñasha catita callarinaura samana punhza janbishcamanda. 17Randi Jesus paigunata nira, Ñáuca Yayaga tucui uras tarabauc man, chiraicumi ñucahuas tarabauni. 18Pai casna rimashcamandami israelgunaga astahuan mas huanchinata munanaura, pai samana punhzata mana balichishcamanda, chasnallata paiga ñuca quiquin Yayaga Dios man nisha Dioscuinta tucushcamanda. Chasnamandami paita yapa piñanaura. 19Jesus paigunata casna rimara, Sirtu cangunata nini, Diospa Churi ashahuas ñuca munaiga mana imatas rai ushanichu. Ñáuca Yaya imata rauctas ricuunimi, paihua churi ashami ñucahuas paicuintallata imatas rauni. 20Jahuapachai tiyac Yayaga paihua churita llaquishami tucui pai rashcagunataga ricuchihuan, chasnallata mas jatun rashcagunatahuas ricuchingami. Chigunata ricusha cangunaga manzharinguichimi. 21Yaya Diosca huañushcagunatas causachic an. Ñáucahuas paihua churi ashami chasnallata huiñai causaita cuni maican ñuca munashca runagunataga. 22Yayaga mana pitahuas taripanzhu, astahuanbas paihua churi acpimi cuhuashca tucui taripana ushaita tucui runaguna balichihuanauchun nisha Yaya Diosta balichishcashinallata. Maican churita mana balichicca, churita cachamuc Yayatahuas mana balichinzhu. 24Sirtupacha cangunata nini, maicanbas ñuca rimashca shimigunata uyasha, ñucata cachamuctahuas quirishaga huiñai causaitami charin. Chi runa mana caudsayachishca taripaitucungachu, astahuanbas huañuimanda causaima ña pasashcami. 25Sirtupacha cangunata nini, Diospa Churi rimashca shimita huañushca runagunahuas uyangaraunguna, maican chi shimita uyasha cadsuccunaga causangaunami. Chasna tucuna urasca ña pactamushcami. 26Ñáuca yayallami causaita cungahuaca ushaita charin. Chasna asha paihua churi acpimi pitas causaita cuchun nisha ñucama ushaita cuhuara. 27Chasnallatami ushaita cuhuashca tucuita taripangahua ñucaga Runa Tucuc ashcamanda. 28Ama manzharinguichichu ñuca casna rimashcata uyasha, astahuanbas tucui huañushca runaguna ñuca rimashca shimitaga uyana uras pactarimungami. 29Chita uyasha pambashcagunamanda llucshingaunami. Alita raccunaga causaringauna huiñai causaita charingahua, randi mana alita raccunaga causaringauna caudsayachishca ucupachama ringahua nira. 30Ñáucaga mana imatahuas ranata ushanichu ñuca quiquin yuyaimandallaga. Ñáuca Yaya mandashcashinallami taripani. Ñáuca munashcata ranataga mana munanichu, randi ñucata cachamuc Yaya munashcashinallatami rani. Chiraicu ñuca taripanaga cusca man. 31Ñáuca ñucallata balichiringahua rimacpiga ñuca rimashcaga mana imaraicuhuas balinmachu. 32Randi cunanga aunmi shuc ñucata balichisha rimac. Paiga ñucamanda rimashca shimiga sirtu ashcata yachani. 33Cangunaga tapunauchun nisha maican runagunata Bautisac Juanbagma cacharanguichi. Ñáa pai ñucamanda rimashcaga sirtu mara. 34Randi ñucaga mana runaguna rimashcamandachu balic ani, astahuanbas caitaga Bautisac Juanmanda rimani canguna quishpirinauchun nisha. 35Bautisac Juan yachachisha shuc sindishca bilacuinta mara. Cangunaga pai punzhayachicshina yachachishcata shuc ratullatami munaranguichi. 36Randi Juan rimashcamandahuas ñuca partimanda shuc mas balic rimacta charini. Ñáuca Yaya rai nisha mandashcata pactachiuni. Imata rashahuas ñuca Yaya cachamuhuashcataga ricuchiuni. Chasna acpi ñuca rashcagunaga Bautisac Juan rimashcatahuas mas yalita ñuca pi actas richinaun. 37Chasnallata ñucata cachamuc Yayallatami ñuca partimanda sirtuta riman. Canguna ima uraspas pai rimashcata mana uyashcanguichichu, paitas mana ricushcanguichichu. 38Yaya Dios cachamushca runata canguna mana quirishcamandami paihua shimihuas canguna shungüibiga mana tiyanzhu. 39Cangunaga Diospa shimita ashcata ricunguichi chibi huiñai causaita tupashun nisha. Chasna agllaita chi shimigunaga ñucamandami rimanaun. 40Chasna rimaupihuas cangunaga ricusha yachashallatas ñucama shamunata mana munanguichichu chi huiñai causaita charingahuaca. 41Ñáucaga mana munanichu runaguna ñucata balichishca tucungahuaca. 42Chasnallata canguna imata rimaupihuas yuyarishcatas ñuca yachani Yaya Diosta canguna shungu ucui mana llaquishcata. 43Ñáucaga ñuca Yayahua shutibimi shamushcani, chasna agllaita cangunaga mana llaquihuanguichichu. Randi shuc runa paihua quiquin shutibi shamucpiga chitaga llaquinguichimami. 44Cangunapuralla alabanacusha causanguichi, astahuanbas quiquin Diospagmanda alabaitucunata mana munanguichichu. Chasna ashaga imasata ñucata quirinata ushanguichiya. 45Diospacpi ñuca cangunata culpayachingaraushcata ama yuyaringuichichu. Cangunata caudsayachicca canguna llaquishca Moisesllata manga, pai mandashcagunata canguna mana cadsushcamanda culpayachitucunguichimi. 46Moisesca ñuca partimandallatami quillcara. Pai rimashcata canguna sirtu quirishca ashaga ñucatahuas quirihuanguichimami. 47Randi canguna pai quillcashcataga mana quirishaga imasata ñuca rimashcataga quiringuichiya.
Copyright
Learn More


text:
1¿Pin waqyakun? Yachaymi. ¿Pin qaparin? Yuyaymi. 2Ñan qaylla moqo patakunapin, ñan palqakunapin sayaykun, 3llaqta punku cheqaskunapin, punku haykunakunapin waqyakun: 4Runakuna, qankunamanmi waqyakamuykichis, runakunamanmi rimarimuykichis. 5Pisi yuyayniyoqkuna, allin reparayta yachaychis, qankunapas, mana yuyayniyoqkuna, allin yuyayta hap'iychis. 6Ancha sumaqkunatan rimarisaq, chaninkunatan rimarisaq, chayrayku uyariwaychis. 7Simiyqa cheqaqkaqtan rimanqa, millakunin llullakuytaqa. 8Chanintakaman rimani, simiykunapiqa manan ima waqllisqapas kanchu, manallataq ima q'ewisqapas kanchu. 9Llapallanmi chaninkama allin yuyayniyoqpaqqa, allin yuyaykusqakunan yachayniyoqkunapaqqa. 10Yachachikuyniyta akllakuychis qolqemantaqa, reqsiq-kayta akllakuychis ch'uya qorimantaqa. 11Ñoqa Yachayqa aswan allinmi kani, chaniyoq umiñakunamantaqa, tukuy ima munanaykichispas manan ñoqamanqa aypawanchu. 12Ñoqa Yachayqa allin yuyaywanmi tiyani, ñoqan allinta reparaspa yuyaykukuyta yachani. 13Señor Diosta manchakuyqa mana allinkaqta cheqnikuymi, ñoqan cheqnikuni anchaykachaytawan uma hoqariytawan, hinallataq millay ruwaytapas, waqllisqa rimaytapas. 14Ñoqaqmi yuyaychaypas yuyaykukuypas, ñoqaqmi allin yuyaypas atiypas. 15Ñoqa kaqtiymi reykunaqa kamachikunku, kamachikuqkunapas chanin kamachikuykunata churanku. 16Ñoqa kaqtiymi umallikunaqa kamachinku, llapa chanin kamachikuqkunapas chaninchanku. 17Ñoqan munakuni munakuwaqniykunata, maskhawaqniykunapas tariwankun. 18Ñoqan qhapaqchanipas hatunchanipas, cheqaq allin-kaytapas qhapaqyaytapas qoni. 19Aswan allinmi qosqayqa ch'uya qorimantapas, aswan allinmi munachisqayqa ch'uyayachisqa qolqemantapas. 20Ñoqan chanin ñanninta purini, chaninchayta ruwaspa purini, 21munakuwaqniykunata qhapaqyachispa, illakunata wasinkuman hunt'achispa. 22Señor Diosmi ruwayta qallarishaspa churawarqan, ñawpaqmantaña, ruwasqankunapas manaraq kashaqtin. 23Ñawpaqmantañan churasqa karqani, hallp'a pachatapas manaraq kamashaqtin. 24Hatun lamar-qochakuna manaraq kashaqtinmi, pukyukunapas manaraq phullpumushaqtinmi paqarichisqa karqani. 25Orqokunapas manaraq takyachisqa kashaqtinmi, moqokunapas manaraq kashaqtinmi paqarichisqaña karqani, 26manaraqmi hallp'a pachapas kamasqachu karqan, manaraqmi campokunapas kamasqachu karqan, manaraqmi ñut'u hallp'allapas kay pachapi kamasqachu karqan. 27Hanaq pachata takyachishaqtinqa, hatun lamar-qocha patapi qorpata seq'eykushaqtinqa, chaypin ñoqaqa kasharqani. 28Hanaq pachapi phuyuta takyachishaqtinqa, lamar-qocha ukhu pukyukunata takyachishaqtinqa, chaypin ñoqaqa kasharqani. 29Qorpa churasqanmanta ama wasapananpaq lamar-qocha unuta kamachishaqtinqa, hallp'a pachaq teqsinkunata teqsichashaqtinqa, chaypin ñoqaqa kasharqani. 30Chaypachan ñoqaqa paywan llank'asharqani, sapa p'unchaymi payta kusichirqani, qayllanpin pukllashallarqanipuni, 31kamasqan pachapin pukllarqani, runa miraymi kusichiwarqan. 32Kunanqa churiykuna, uyariwaychis, kusisamiyoqmi yuyaychayniykunata waqaychaqkunaqa. 33Yachachikuyta uyarikuychis, hinaspa yachayniyoq kaychis, amataq chayta pisichaychischu. 34Kusisamiyoqmi uyariwaqniy runaqa, sapa p'unchay suyawaspa wasi punkuykunata qhawaqqa. 35Tariwaqniyqa kawsaytan tarin, Señor Diospa allin qhawarisqantaqmi kanqapas. 36Ñoqamanta karunchakuqmi ichaqa pay kikinpa contranpi huchallikun, llapa cheqnikuwaqniykunaqa wañuytan munanku, nispa.
Copyright
Learn More


text:
1Galacia lawpi iñiqkunaman kamachisqaypi hinayá wawqe-panikunapaq ofrendaykichiktaqa huñuychik. 2Sapakamayá Sapa domingo huñuychik ofrendaykichikta ganasqaykichikman hina chaynapi chayamuptiyraq mana huñuchkanaykichikpaq. 3Chayamuspayñataqmi ofrendaykichiktaqa cartantinta apachisaq Jerusalen llaqtaman akllasqaykichik runakunawan. 4Rinay kaptinqa ñoqawanmi rinqaku. 5Hamuspayqa Macedonia lawninta muyuramuspam qamkunaman chayamusaq. 6Yaqachusmi unay kariyman qamkunawanqa, ichayá karuyman tukuy para tiempopas chaynapi mayta rinaypaqpas yanapaykuwanaykichikpaq. 7Manam pasadalla qawaykuytaqa munanichu, Señor munaptinqa qamkunawan unay kaytam munani. 8Ichaqa Efeso llaqtapim kasaq Pentecostes Fiestakama. 9Punku hinam kicharayachkan Señormanta aswan masta willakunaypaq, achkaqtaqmi contraparteykunapas kachkan. 10Timoteo chayaramuptinqa amam llakisqataqa qawankichikchu, paypas llamkan ñoqa hinam Señormanta willakuypi. 11Chaynaqa amayá pipas despreciachunchu, yanapaykuspayá allinllata ñoqaman kutirichimuychik, wakin wawqekunapiwanmi paytaqa suyachkaniku. 12Iñiqmasinchik Apolostaqa ruegarqanim wawqekunawan qamkunaman hamunanpaq aswanqa manaraqmi hamuyta munarqachu payqa hamurunqa tiempon karuptinñam. 13Cuidakuspayá qaqa hina sayaychik iñiynikichikpi. Valorchakuspayá kallpanchakuychik. 14Tukuy imatapas kuyakuywanyá ruraychik. 15Yachankichikmi wawqe-paniykuna, Estefanasqa wasinpi kaqkunapiwanmi Grecia lawpi puntallataraq Cristoman iñikurqaku hinaspam iñiqkunata tukuy sonqowan servichkanku. 16Qamkunapas chayna runakuna kasunaykichiktam munani, kasuychiktaqyá llapallan llamkaqmasinchikkunatapas. 17Kusikunim Estefanaspa, Fortunatopa chaynataq Aqaicopa hamusqanwan. Mana kaypi kaptikichikqa paykunam rurarqaku qamkunapa ruranaykichikta. 18Paykunamá kallpanchawarqa, kallpanchasurqankichiktaqmi qamkunatapas chaynaqa reqsikuychikyá paykunata. 19Asia lawpi iñiqkunam saludamusunkichik, Aquilawan Priscilapas Señorpa sutinpim anchallataña saludamusunkichik, saludamusunkichiktaqmi wasinpi huñunakuq iñiqkunapas. 20Llapallan wawqe-panikunam saludamusunkichik. Lliwyá saludanakuychik abrazanakuykuspa. 21Ñoqa Pablom saludamuykichik kikiypuni qellqamuspay. 22Pipas Señor Jesucristota mana kuyaqqa ñakasqayá kachun. ¡Hamuyñayá Señorllayku! 23Señor Jesucristoyá llapallaykichikta favorecesunkichik. 24Llapallaykichikmanmi apachimuykichik Cristo Jesuspi kuyakuyniyta.
Copyright
Learn More


text:
1Moisestawan Aarontawanmi Señor Diosqa Egipto suyupi nirqan: 2–Kay killaqa qankunapaq kanqa wata qallariy killan. 3Llapan Israel huñusqata nimuychis: Kay killaq chunkakaq p'unchayninpi sapankaykichis familiaykichispaq huk borregotapas orqo cabratapas hap'inkichis. 4Familiataqchus pisilla kanqa animalta mikhuspa mana tukuq hina chayqa, wasiyoqpas wasi-masinpiwan chay animalta rakinakunqaku hayk'a runachus kasqankuman hina, sapankaq may chhikatachus mikhunanman hina. 5Ovejamantapas cabramantapas watayoq orqo animalta akllankichis, chay animalqa mana imanasqan kanqa. 6Hinaspan waqaychankichis kay killa chunka tawayoq p'unchaykama, hinaspataq llapa Israel llaqtantin runa chayta nak'ankichis rasphiyaykuyta. 7Yawarnintan chaskinkichis, hinaspan chaywan ch'aqchunkichis mayqen wasipichus mikhunkichis chay wasi punkuq iskaynin sayaq k'aspinta chakantawan. 8Chay tutapachan ninapi kankasqa aychata mikhunkichis, mana qonchuyoq t'antatawan haya qorakunatawan. 9Aman chay aychamantaqa imallantapas hankutapas t'impusqatapas mikhunkichischu, aswanpas umantin chakintin wiksantin ninapi kankasqallatan. 10Aman chay uywamantaqa imallantapas puchuchinkichischu paqarisninkamaqa, puchuqtaqa ninapin ruphachipunkichis. 11Hinallataq puririnaykichispaq p'achasqallaña usut'asqallaña, tawna hap'illantinña mikhunkichis. Usqhayllatan chayta mikhunkichis, chay animalqa ñoqa Señor Diospa Pascuaymi. 12Ñoqan chay tuta llapa Egipto suyunta pasasaq, hinaspan Egipto suyupi llapa phiwita wañuchisaq, runakunaq phiwi wawantapas uywakunaq ñawpaq wachasqantapas. Egiptopi llapa dioskunatapas juzgasaqmi. Ñoqan Señor Diosqa kani. 13Yawarmi señalniykichis kanqa tiyashasqaykichis wasikunapi, yawarta rikuspaymi alqarparisqaykichis, chaymi Egipto runakunata wañuchiqtiy mana mayqenniykichispas wañunkichischu. 14Chay p'unchaytan yuyarinkichis, sapanka mirayniykichispi ñoqapaq hatun fiestata ruwankichis. Ñoqan kayta kamachiykichis wiñaypaq ruwanaykichispaq. 15Qanchisnintin p'unchaymi mana qonchuyoq t'antata mikhunkichis. Ñawpaqkaq p'unchaymantañan wasiykichispi qonchutaqa wikch'upunkichis, pipas qonchuyoqta mikhunqa ñawpaqkaq p'unchaymanta qanchiskaq p'unchaykama chayqa, Israel llaqtaymantan wikch'usqa kanqa. 16Ñawpaqkaq p'unchaypipas qanchiskaq p'unchaypipas yupaychawanaykichispaqmi huñukunkichis. Aman chay p'unchaykunapiqa imatapas llank'ankichischu, sapankapas mikhunallaykichistan wayk'ukunkichis. 17Chay p'unchaymi Egipto suyumanta llapaykichista horqosqaykichis, chayrayku kunan p'unchay Mana Qonchuyoq T'anta Fiestata ruwankichis, sapanka mirayniykichispipas kay fiestataqa ruwashallankichispunin. 18Ñawpaqkaq killaq chunka tawayoq p'unchaynin ch'isimanta iskay chunka hukniyoq p'unchaynin ch'isikaman mana qonchuyoq t'antata mikhunkichis. 19Qanchisnintin p'unchaymi wasiykichispi qonchu mana kanqachu. Pipas qonchuyoqta mikhuqqa, wak llaqtayoqpas Israel llaqtayoqpas kachun, Israel llaqtaymantaqa wikch'usqan kanqa. 20Aman imatapas qonchuyoqtaqa mikhunkichischu, llapa wasiykichispin mana qonchuyoq t'antata mikhunkichis, nispa. 21Moisestaq huñuykurqan llapa Israel kurak runakunata, hinaspan paykunata nirqan: –Riychis familiaykichispaq borregota akllamuychis, hinaspa Pascua Fiestata ruwanaykichispaq nak'ankichis. 22Huk mayt'u muña k'allmata hap'ispan puruñapi yawarman challpunkichis, hinaspa chay yawarwan ch'aqchunkichis punku chakata iskaynin sayaq k'aspitawan. Amataq mayqenniykichispas wasi punkuykichismanta illarimunankama lloqsinkichischu. 23Señor Diosmi Egipto runakunata wañuchispa pasanqa. Punkuq chakanpi iskaynin sayaq k'aspipiwan yawarta rikuspanmi, Señor Diosqa chay punkuta alqarparinqa, manataqmi wañuchinanpaq wasiykichisman sipiqta kachaykunqachu. 24Kay ruwanataqa qankunapas wawaykichiskunapas wiñaypaqmi ruwankichis. 25Señor Diospa qonasuykichispaq prometesqasuykichis hallp'aman haykuspaykichispas, chay ruwanataqa ruwashallankichismi. 26Wawaykichischus tapusunkichis: ¿Imataq kay ruwayniykichisri? nispa chayqa, 27ninkichis: Kayqa Señor Diospa uywa nak'asqa Pascuan. Paymi Egipto suyupi Israel runakunaq wasinta alqarparirqan. Egipto runakunata muchuchishaspanmi wasiykuta mana imanarqanpaschu, nispa. Chaymi Israel runakunaqa k'umuykukuspa Diosta yupaycharqanku. 28Hinaspan rispanku Señor Diospa Moisesta Aarontawan kamachisqanman hina ruwarqanku. 29Kuska tutataq Señor Diosqa Egipto suyupi llapa phiwita wañurachirqan, kamachikuy tiyananpi tiyaq rey Faraonpa phiwinmanta carcelpi tiyaqpa phiwinkama, hinallataq uywakunaq ñawpaq wachasqantapas. 30Hinan chay tuta rey Faraonpas llapa oficialninkunapas, llapa Egipto runakunapas sayarirqan, sonqo nanay waqaytaq Egipto suyuntinpi karqan. Tukuy wasipin wañuqqa karqan. 31Chaymi chay tutapacha rey Faraonqa Moisestawan Aarontawan waqyachimuspa nirqan: –Runaykuna ukhumanta lloqsiychis, qankunapas Israel runakunapas, hinaspa ripuychis, Señor Diosta yupaychamuychis nisqaykichista hina. 32Ovejaykichistapas wakaykichistapas nisqaykichista hina apaychis, hinaspa ripuychis. Ñoqapaqpas Diosmanta mañampullawaychistaq saminchawananpaq, nispa. 33Egipto runakunapas Israel runakunata tanqarqan suyunkumanta usqhaylla ripunankupaq. Nirqankutaq: –Llapallaykun wañurasaqku, nispa. 34Israel runakunan mana qonchuyoq masa chapusqankuta aparqanku, hinaspan chapunankutapas llapallanta p'achapi khipuykuspa rikrarikurqanku. 35Paykunataq Moisespa kamachisqanta hina Egipto runakunamanta mañakurqanku qolqe alhajakunata, qori alhajakunata, p'achakunatawan. 36Señor Diostaq Israel runakunata Egipto runakunawan sumaqta qhawarichirqan, chaymi paykunaman qorqanku hayk'an mañakusqankuta. Chay hinatan Egipto runakunata llat'anarqanku. 37Israel runakunan puririrqanku Ramsesmanta Sucotman, soqta pachak waranqa qharikuna chakipikama, warmikunapas wawakunapas mana yupasqan karqan. 38Paykunawanqa lloqsillarqantaqmi wak llaqta askhallaña runakuna, hinallataq ancha askha ovejakunapas wakakunapas. 39Paykunata Egipto runakuna qarqoshaqtinqa, manan tiemponku karqanñachu mikhunata wayk'ukunallankupaqpas, chaymi Egipto suyumanta apamusqanku masamanta mana qonchuyoq t'antata ruwarqanku. 40Israel runakunan Egipto suyupi tiyasqaku tawa pachak kinsa chunka watata. 41Tawa pachak kinsa chunka wata hunt'akuqtintaq, chay kikin p'unchaypi Señor Diospa llaqtanqa Egipto suyumanta t'aqa-t'aqa lloqsimpurqanku. 42Chay tutan Señor Diosqa qhawasharqan Egipto suyumanta paykunata horqomunanpaq. Chaymi chay Pascua tutataqa llapa Israel runakuna sapanka mirayninkupi Señor Diosta yupaychanankupaq rikch'ashallanqakupuni. 43Señor Diostaq Moisestawan Aarontawan nirqan: –Kaymi Pascua Fiestapaq kamachikuy: Manan pipas wak llaqtayoqqa chay nak'asqa uywataqa mikhunqachu. 44Aswanpas qolqewan rantisqa kamachi runallan chaytaqa mikhunqa, qhari-kayninpi señalasqa kasqanmantaña. 45Purikuq wak llaqtayoqwan, wak llaqtayoq llank'apakuqwanmi ichaqa chayta mana mikhunqachu. 46Ch'ulla wasillapin mikhunkichis, aman chay aychataqa hawaman horqonkichischu, amataq tulluntapas p'akinkichischu. 47Lliw Israel llaqtan chay fiestata ruwanqa. 48Qanwan tiyaq pipas wak llaqtayoqqa Pascua Fiestata Señor Diospaq ruwayta munanqa chayqa, familianpi llapa qhari señalasqa kachun, hinaspaña fiestata ruwanqa, Israel suyupi suyumasiykichis hinataq kapunqa, ichaqa manan pi mana señalasqapas chayta mikhunqachu. 49Kasqan kamachikuyllan kanqa llaqtayoqpaqpas, qankuna ukhupi tiyaq wak llaqtayoqpaqpas, nispa. 50Llapa Israel runakunan Moisesta Aarontawan Señor Diospa kamachisqanman hina ruwarqanku. 51Chay kikin p'unchaymi Señor Diosqa Israel runakunata Egipto suyumanta t'aqa-t'aqata horqomurqan.
Copyright
Learn More


text:
1Yucuan chaha ma ndoo ri yo chihin cha xihna ri cutuhva̱ yo tuhun ra Cristo, cuhun yo ityi nuu ca tacuhva cuvi yo ñáyɨvɨ chahnu chihin tuhun Nyoo. Ma ndoo ri yo chihin tuhun cha yaha̱ cutuhva yo, ta cuñun tuhun cha ma nducu yo cuhva cha cuvaha yo nuu Nyoo chihin cha sacuví yo cha vaha, ta tuhun nachino iñi yo vatyi sacacú Nyoo chi yo. 2Ma ndoo yo chihin tuhun cha yaha̱ sacuvi yo, tari cha condutya yo, tari cha tyisó yo ndaha yo sɨquɨ ñu chiñó iñi chi Nyoo na nasoco ra chi ñu, tari tuhun cha cunandoto tandɨhɨ ñáyɨvɨ cha yaha̱ chihi̱, ta tari tuhun cha cucutuñi chi tandɨhɨ ñáyɨvɨ nuu Nyoo ta yɨhɨ́ ñu cuhun ñu anyaya tyicuan ri maa. Ma ndoo ri yo chihin tandɨhɨ cuan. 3Soco tatu Nyoo ta chaha ra, sacuvi yo ihya: cuhun yo ityi nuu ca. 4Vatyi ñu cha yaha̱ naquehe̱n cuenda cha ndichin Nyoo noo chaha, chitó ñu cha chahá Nyoo, ta nyaá Tatyi Ii Nyoo chihin ñu. Ta cha chitó ñu yoso caa cha vaha tuhun Nyoo, ta cha ñihi ñu tunyee iñi Nyoo. Ta chihin tunyee iñi cuan cunyaca ñaha Nyoo ñuhu̱ ñayɨvɨ̱ chaa. Tatu cha yaha̱ naquehe̱n cuenda ñu tandɨhɨ cha vaha cuan noo chaha, ta yaha̱ cuan ta sandɨhɨ ñu cha chinó iñi ñu chi Nyoo, ma cuvi ca cha ndu uvi iñi ñu inga chaha. Vatyi suri maa ñu tari cha tyaá ñu chi ra Cristo nu cruzi inga chaha, vatyi chahá ñu cha cuacu nyaa ñáyɨvɨ chi ra. 7Añima ñáyɨvɨ cuví tari noo ñuhú nu sahá tyiño ñu, vatyi noo ñuhú tahan ri chaha cha coon savi, chihí ñuhú cuan ndutya savi cuan. Tatu vaha ñuhú cuan ta vaha cuvaha cha tachi̱ ñu nuu chi, cunasoco Nyoo chi ñuhú cuan. 8Soco tatu cañá iñu ta cañá nyava nuu chi, ñahri maa tuhun. Ta cusoco Nyoo chi ñuhú ña vaha cuan ta cucayu chi. Ta tyicuan caa tucu cucuvi chi ñu cha sandɨhɨ̱ cha chinó iñi chi Nyoo. 9Yañi, vasɨ cahán ndi tyicuan caa, soco chitó vaha ndi vatyi nyoho sacuví ndo cha vaha, maa maa ri cha sacuví ñu cha cacú añima sacuví ndo, ta ña sacuví ndo tari ñu cuví tari ñuhú ña vaha cuan. 10Vatyi Nyoo, ra vaha cuví ra, ta ma naa iñi ra cha sacuví ndo. Ta nyehé ra vatyi cuñí xaan ndo chi ñu yɨhɨ́ cuenda Nyoo, vatyi tyinyee̱ ndo chi ñu, ta tyinyeé ca ndo chi ñu nya vityin. 11Cuñí ndi vatyi na cunɨɨ ca iñi ndo nyacua nya quichi Sutu Mañi yo, tyicuan caa ta cuñihi ndo tandɨhɨ cha nyatú ndo. 12Ña cuñí ndi cha cusuchan ndo, soco sa̱ha ndo cuenda chi ñu cha chinó vaha iñi chi Nyoo ta sa̱cuvi ndo tari sacuví ñu. Vatyi ñu chinó vaha iñi chi Nyoo chihin cha cama iñi ñu, ican ñu ñihí cha catyí Nyoo tyi cuhva ra chi yo. 13Vatyi ta cha naha catyi̱ Nyoo chi ra Abraham, vatyi cuhva ra noo cha cuhva ra chi ra. Ta Nyoo tyaa̱ ra cuhva cha cuhva ra, ta noo ri tuhun caha̱n ra vatyi maa ra, Nyoo cuví ra. 14Ta tyehe caa catyí ra: “Cha ndicha vatyi cunasoco xain chuun ta cuaha xaan sehun cucuhve”, catyí ra chi ra Abraham. 15Ta ra Abraham chihin cha cama iñi ra, nyatu̱ ra tuhun caha̱n Nyoo chihin ra, ta tyicuan caa naquehe̱n cuenda ra cha catyi̱ Nyoo tyi cuhva ra chi ra. 16Tatu noo ñáyɨvɨ cuacuhva ñu noo cha cuacuhva ñu chi tahan ñu ta tyanaha ñu sɨvɨ noo ra cahnu ca. Ma chihin yucuan ri. 17Ta yucuan chaha vatyi Nyoo minoo ri tuhun caha̱n ra, vatyi cuñi̱ ra cha coto ñáyɨvɨ vatyi ndicha tuhun cahán ra, ta ña nasamá ra tuhun cahán ra. 18Yucuan chaha iyó uvi tahan cha ma cuvi nasama chi. Noo cuví cha catyi̱ Nyoo tyi cuhva ra nyatu chi ra Abraham, ta cha cu uvi, noo ri tuhun cahan ra vatyi maa ra, Nyoo cuví ra. Ta Nyoo ña cahán ra cuendu. Yucuan chaha tandɨhɨ yo cha nyañaá yo chi ra, nɨɨ iñi yo cunyee iñi yo chi ra, ta nyatú yo cha tyaá ra cuhva cha cuhva ra chi yo. 19Tari noo barcu cha nuhñí noo caa vee, coto cuhun chi chihin tatyi, ta tyicuan caa quɨhɨ iñi yo cha sacacú ra Cristo añima yo. Ta cha quɨhɨ iñi yo chi ra, nuhñí yo chihin Nyoo ra nyaá inga chiyo cortina, o nya gloria cuví Cuan. 20Vatyi ra Jesús cha quɨhvɨ̱ ra yucuan ta nuña̱ ra ityi nu cuhun yo nu nyaá Nyoo. Ta ican ra Jesús cuví ra minoo tata sutu tyicuan ri maa, tari ra Melquisedec.
Copyright
Learn More


text:
1¡Ay, qanmanta Ariel, Ariel llaqta! ¡Ay, qanmanta, Davidpa tiyanan llaqta! Hinalla pasachun iskay kinsa wata imaymana fiestaykikunapiwan, 2chaywanpas ñoqan, Ariel llaqta hawan-ukhun sonqoyoqta ruwasqayki, hinan waqanki llakikunki, qanqa sacrificio ruphachina altar hinan kanki. 3Kikiypunin muyuykusqayki, muyuriqniykimanmi perqata churasqayki, phawaykuspa hap'irqonaypaqmi qenchata churasqayki. 4K'umuykachisqan, pampapi mukisqan rimamunki, rimasqaykipas mukisqa ukhumantan uyarikunqa, kunkaykipas hallp'a ukhumantan kukuchiq kunkan hina uyarikunqa, rimasqaykipas ñut'u hallp'a sonqomantan chhiphchisqa hina uyarikunqa. 5Ichaqa qonqayllan huk ratomanta huk rato, askhallaña awqaykikunaqa ñut'u hallp'aman tukuchisqa kanqaku, millay ñak'arichiq awqaykikunaqa q'opa hina phukusqan kanqaku. 6Tukuy-atiyniyoq Señor Diosmi awqaykikunata muchuchinqa q'aqyaqekunawan, pacha chhaphchiywan, raqhaqaqaywan ima, parantin wayrantin chikchi pukllaywan, nina wach'iypiwan. 7Ariel llaqtawan llapan maqanakuq askhallaña llaqtakunaqa llapanmi awqa-tinkuypi, allin perqankunata thunispa phawaykuq llakichiqkunaqa, yanqa mana kaqman, mosqoyman hina tukupunqa. 8Imaynan yarqay hap'iqtin mosqopakun mikhunawan, mosqoyninpitaq mikhushan, rikch'arintaq ch'usaq wiksallantin yarqasqalla, imaynan ch'akisqapas mosqopakun unuwan, mosqoyninpitaq ukyashan, rikch'arintaq kaq ch'akisqalla ch'aki kunkallantin, chay hinan kanqa Sión orqo contra maqanakuq mana yupay atiy llaqtakunaqa. 9¡Hinalla qankunaqa mana yuyayniyoq kaychis! ¡Hinalla qankunaqa ñawsa kaychis! ¡Hinalla qankunaqa thampiykachaychis ichaqa mana tragollawan! ¡Hinalla qankunaqa machaychis ichaqa mana vinollawan! 10Señor Diosmi qankuna pataman misk'i puñuyta kachamurqan, profetakunatan ñawinta wisq'aykurqan mana rikunankupaq, rikhuriykunata qhawaqkunatapas uya qatanawanmi pakaykurqan mana entiendenankupaq. 11Qankunapaqmi llapan kay rikhuriykuna kashan allin wisq'asqa qelqa k'uyupi simikuna hina. Pillapas huk leeqman haywarinqa: Leeykuy kayta, nispa chayqa, paymi kutichinqa: Wisq'asqamá kashan, manan leeymanchu, nispa. 12Haywarillanmantaq mana leey yachaqman: Kayta leey, nispa chayqa, paypas kutichillanmantaq: Manan yachanichu leeytaqa, nispa. 13Señor Diosmi nin: Kay llaqtaqa rimayllankuwanmi qayllaykamuwan, simillankuwanmi yupaychawan, sonqonkutaq ñoqamanta karupi kashan. Yupaychamuwasqanku yupaychayqa runakunaq yuyaykusqan ruwayllan, yuyayninkumanta horqosqallankun, yuyayninkupin hap'iqarqanku kikintakamalla ruwanankupaq. 14Chayraykun musphana ruwaykunawan huk kutimantawan kay llaqtata musphashaqta saqesaq. Yachayniyoqninkuq yachayninpas yachaysapakunaq yuyayninpas chinkapunqan, nispa. 15¡Ay, yuyaykusqankunata Señor Diosmanta pakaykuqkuna! Paykunan pakallapi mana chaninta ruwanku, ninkutaq: Manan pipas rikuwasunchischu, manan pipas reparawasunchischu, nispa. 16¡Ima millaymi kanku! ¿Manka ruwaqwan t'uruwanqa kaqkamachu? T'urumanta ruwasqari ruwaqninta ninmanchu: ¿Manan qanchu ruwawarqanki, nispa? Mankari llut'aqninta ninmanchu: ¿Manan yachankichu ima ruwaytapas, nispa? 17As pisi p'unchaymantan Líbano sach'a-sach'a orqoqa imaymanaq wiñanan chakraman tukupunqa, kunan imaymanaq wiñanan chakrapas chaywanqa manan tupanqachu. 18Chay p'unchaypin roqt'uqa uyarinqa mayqenña qelqata leeykapuqtinpas. Tutayaqpi kashaspa laqhayaqpi kashaspa ñawsapas qhawarinqan. 19Llamp'u sonqokunapas wakmantan Señor Dioswan kusikunqa, wakchakunapas wakmantan Israelpa Ch'uya Diosninwan q'ochukunqa. 20Sinchi ñak'arichiq runakunaqa tukukapunqan, asipayakuqkunapas ch'usaqyapunqan, mana allinlla ruway munaqkunapas wañuchisqan kanqa. 21Mana huchayoqta tumpaykuqpas, juezman misk'ana churaqpas, q'otuspakama mana huchayoqta mana uyariy munaqpas, llapallanpunin wañuchisqa kanqa. 22Chayraykun Abrahamta qespichiq Señor Diosqa Jacobpa mirayninta nin: Kunanmanta hinaneqmanqa Jacobqa manan p'enqasqañachu kanqa, uyanpas manan p'enqakuymanta pukayanqachu. 23Ruwasqaykunata rikuspan, paykunaman wawakunatapas qosqayta rikuspan ch'uya sutiyta yupaychanqaku. Hinaspan Jacobpa Ch'uya Diosnin kasqayta reqsiwanqaku, ñoqa Israelpa Diosninta manchakuwanqaku. 24Pantachisqa kaqkunaqa yuyayniyoq-kaytan yachapunqaku, chhuchupakuqkunaqa yachachikuykunatan chaskipunqaku, nispa.
Copyright
Learn More


text:
1Salomonqa yuyaykukurqanmi Señor Diosta yupaychanapaq wasita sayarichiyta paypa kamachikunan wasi sayarichikuytapas. 2Chaymi payqa chay llank'aypaq churarqan qanchis chunka waranqa qharikunata rumi q'epiqpaq, pusaq chunka waranqa qharikunata orqopi rumita ch'eqtaqpaq, chay llank'aqkunata llank'achiqpaqtaq kinsa waranqa soqta pachak qharikunata churarqan. 3Chaymantataq Salomonqa Tiro rey Hiramman willaqta kacharqan: Imaynan David taytayman cedro kurkukunata apachirqanki tiyanan wasita ruwakunanpaq, chay hinallataq ñoqamanpas apachimuway. 4Ñoqan Diosniy Señor Dios yupaychanapaq wasita sayarichipusaq, hinaspa paypaq t'aqasaq. Chaypin sumaq q'apaq incienso Señor Diospa ñawpaqenpi q'apachikunqa, paypa ñawpaqenpi churana t'anta tukuy tiempo churakunqa, sapa p'unchaytaq ch'isin paqar ruphachina sacrificio haywakunqa, hinallataq samana p'unchaypi, Mosoq Killa Fiestapi, Diosniyku Señor Diospa fiestankunapi ima. Diosmi kamachirqan Israel runakunata chay ruwaykunata ruwashanallankupaq. 5Sayarichisaq chay wasiqa sinchi hatunmi kanqa, Diosniyku Señor Dios llapan dioskunamanta hatun atiyniyoq kasqanrayku. 6Chaywanpas, ¿pitaq Señor Diospaq wasita sayarichipuyta atinman, hanaq pachapas ancha hatun kashaspa mana chaskiyta atishaqtin? Ñoqaqa manan imapaschu kani paypaq wasita sayarichipunaypaqqa, inciensota q'apachinallapaqchá sayarichipuymanpas. 7Chay hinaqa, huk qharita kachamuway qoripi, qolqepi, broncepi, fierropipas llank'ay yachaqta, sani-puka q'aytumanta, rawraq-puka q'aytumanta, llawlli-puka q'aytumanta away yachaqta, metalpipas k'iñay yachaqta. Paymi Judapi Jerusalenpi taytaypa churasqan artesanoykunapiwan llank'anqa. 8Apachimullawaytaq Libanomanta cedro kurkukunata, pino kurkukunata, sándalo kurkukunatawan. Allintan yachani kamachiykikuna sach'ata kumpaq kasqankuta. Ñoqaq kamachiykunan qanpa kamachiykikunawan kuska llank'anqaku 9askha kurkuta wakichipuwaspanku, sayarichinay wasiqa ancha hatun musphana kanqa chayrayku. 10Sach'a kumpaq kamachiykikunamanqa qosaqmi mikhunankupaq iskay chunka waranqa fanega trigota, iskay chunka waranqa fanega cebadata, iskay chunka waranqa litro aceiteta, iskay chunka waranqa litro vinotawan, nispa. 11Hinan Tiro rey Hiramqa Salomonman kay hinata qelqarqan: Llaqtanta munakuspanmi Señor Diosqa paykunaq reyninta churarqasunki. 12Yupaychasqa kachun Israelpa Diosnin Señorqa. Paymi hanaq pachatapas kay pachatapas kamarqan. Rey Davidmanpas churita qorqan allin yachaysapata, allin yuyayniyoqta, allin chaninchaqta, Señor Diospaq wasita ruwapunanpaq, suyu kamachina wasitapas ruwakunanpaq. 13Chay hinaqa, kachamushaykin tukuy llank'ay atiq yachaysapa qharita, paymi Hiram-abi sutiyoq, 14Tiro llaqta qhariq churin, Dan ayllu warmiq churin. Payqa kusatan llank'ayta yachan qoripi, qolqepi, broncepi, fierropi, rumipi, kurkupi, yachallantaqmi awayta sani-puka q'aytumanta, llawlli-puka q'aytumanta, rawraq-puka q'aytumanta, lino q'aytumantapas. Hinallataq payqa yachan tukuy t'aqa k'iñayta, imayna rikch'aq seq'eta chaskispapas payqa atinmi metalpi k'iñayta. Paymi llank'anqa artesanoykikunawan, wiraqochay David taytaykiq artesanonkunapiwan. 15Chay hinaqa, wiraqocháy, rimarisqaykiman hina apachimuwayku trigota, cebadata, aceiteta, vinotawan. 16Ñoqaykuqa hayk'an munasqaykitan Libanomanta kurkuta wit'umusaqku, hinaspataq lamar-qochanta chaqllasqa tuytushaqta Jopekama apamusaqku, chaymantan ichaqa qanña Jerusalenman apachikunki, nispa. 17Salomonqa Israel suyupi tiyaq llapan wak llaqtayoq runakunatan yupachirqan, taytan Davidpa yupachisqanta hina, yupasqakunataq pachak phisqa chunka kinsayoq waranqa soqta pachak qharikuna karqan. 18Hinan chay qharikunata rakirqan, qanchis chunka waranqata rumi q'epiqpaq, pusaq chunka waranqata orqopi rumi ch'eqtaqpaq, kinsa waranqa soqta pachaktataq chay llank'aqkunata llank'achiqpaq.
Copyright
Learn More


text:
Aqupampa distritu (Tarma)
- Aqupampa nisqaqa huk sut'ikunayuqmi; Aqupampa (sut'ichana) rikuy.
Aqupampa distritu nisqaqa (kastilla simipi: Distrito de Acobamba) Piruw mama llaqtapi huk distritum, Tarma pruwinsyapi, Hunin suyupi. Uma llaqtanqa Aqupampa llaqtam.
Yuyarina
Allpa saywachi[llamk'apuy | pukyuta llamk'apuy]
- Urqukuna:
- Quchakuna:
- Mayukuna: Akupampa mayu - P'allqamayu
Simikuna[llamk'apuy | pukyuta llamk'apuy]
Distritupiqa aswanta kastilla simitam rimanku.
/1 Rimaqkuna: 5 / 5+ wata
/2 Indihina simi: qhichwa simi, aymara simi, ashaninka simi icha huk indihina simi (mana hawa simi)
Pukyu: [1]


text:
Diego Forlán
Diego Forlán Corazzo (* 19 ñiqin aymuray killapi 1979 watapi paqarisqa Montevideo llaqtapi, Uruwayi mama llaqtapi - ) huk Uruwayi mama llaqtayuq piluta hayt'aqmi karqan.
Yuyarina
Klubkuna[llamk'apuy | pukyuta llamk'apuy]
Piluta Hayt'ay Pachantin Kupa Participasyunkuna[llamk'apuy | pukyuta llamk'apuy]
Suñaykuna[llamk'apuy | pukyuta llamk'apuy]
Mama llaqta kampiunatukuna[llamk'apuy | pukyuta llamk'apuy]
Mama llaqtapura kupakuna[llamk'apuy | pukyuta llamk'apuy]
Pirsunal suñaykuna[llamk'apuy | pukyuta llamk'apuy]
Willay pukyukuna[llamk'apuy | pukyuta llamk'apuy]
- ↑ 1,0 1,1 FIFA.com. «Estadísticas FIFA - Diego Forlan». 27 Inti raymi killa 2010 rikusqa.
Kaypipas qhaway[llamk'apuy | pukyuta llamk'apuy]
Hawa t'inkikuna[llamk'apuy | pukyuta llamk'apuy]
- Commons nisqaqa multimidya kapuyninkunayuqmi kay hawa: Diego Forlán.
- Uficial Qillqa Web Diego Forlán (kastilla simipi)
- Agosto 2009 El Gráfico Entrevista 100x100


text:
1Jayk'aqchus Pentecostés nisqa raymi chayamurqan chhikaqa, tukuy iyaw niqkunaqa uj chhikallapi tantasqam kachkarqanku. 2Kaymantajinam janaqpachamanta uj manchay ch'aqway wayrapas ancha kallpawan phukurimuchkanmanjina maypichus paykuna kachkarqanku chay wasi junt'ata uyarikumurqan. 3Jinaspataq lawrachkaq nina rikhurimurqan, chhikamantataq sapa uj patapim uj micha k'anchayjina ch'iqirasqa chayaykumurqan. 4Tukuyninkutaq Ch'uwa Ajayu junt'a kapurqanku, jinaspataq waj rimaykunapi Ajayupaq munayninmanjina rimayta qallarirqanku. 5Jerusalén llaqtapiqa puriyninkumanjina puriykachakuq judío runakuna kachkarqanku, pikunachus tukuy kaypacha chhikakunamanta chayamusqaku. 6Runakunataq chay kallpawan wayra phukurimuqtajina uyarispaqa tanthapikumurqankum, jinaspa manam ima yuwaytapas atirqankuchu, imaraykuchus iyaw niqkunaqa sapa ujmi kikin rimaynimpi rimarachkarqanku. 7Chay tukuytapuni muspharaspaqa ajinata nirqanku: –¿Tukuy kay rimaqkunaqa, manachu Galilea llaqtamanta kachkankuri? 8¿Imaynataq nuqanchispaq rimayninchispi rimaqta uyarichkanchisri? 9Kaypiqa Partiamanta, Mediamanta, Elamniqmanta, Mesopotamiamanta, Judeamanta, Capadociamanta, Pontomanta jinataq Asianiq suyumanta, 10Frigiamanta jinataq Panfiliamanta, Egiptomanta, jinataq Cirene qaylla Libia suyuniqkunamanta runakunam kanku. Kaypi tiyakuq Roma llaqtamanta runakunapas kallankutaqmi; 11ujkunaqa paqarisqankumantapacha judiokunam kanku, wakinkunataq judaísmo puriyman tukupuq runakunapas kallankutaq. Cretamanta jinataq Arabiamanta jamuqkunaqa kallankutaqmi. ¡Jinaspataq nuqanchispaq kikin rimayninchispi Diospaq athun musphay ruwayninkunamanta rimaqta uyarichkanchis! –Nispa. 12Tukuyninkutaq mana ima yuwayta atispa musphalla kachkarqanku; jinaspataq paykunapura ajinata tapunakurqanku: –¿Tukuy kaykunaqa ima niytataq munanri? –Nispa. 13Chaywampas wakinkunaqa asikuspa ajinatam nirqanku: –¡Kaykunaqa machasqam kanku! –Nispa. 14Chhikataq Pedroqa wakin chunka ujniyuq kachasqakunawan kuska sayarikurqan, jinaspataq athun kunkanwan ajinata nirqan: “Judiokuna jinataq tukuy Jerusalén llaqtapi kawsakuqkuna, qankuna kayta yachaychis, jinataq imatachus nisqaykichis chayta allinta uyariychis. 15Qankunapaq yuwasqaykichismanjinaqa, kaykunaqa manam machasqachu kachkanku, imaraykuchus kunanraqmi isqun pacha paqariy kachkanraq. 16Astawampas imatachus Diospaq sutimpi willaq Joel willachkarqan chaymi ruwakuchkan, jayk'aqchus ajinata nirqan chay: 17‘Diosqa ajinatam nin: Tukuchay p'unchaykunapiqa ajinatam ruwakunqa, tukuy kaypacha runakunajawapim Ajayuyta ch'iqiykuchimusaq; qankunapaq churiykichis jinataq ususiykichispas nuqapaq sutiypi willaykunatam willanqaku, waynakunaqa musquypijina imaymanata rikunqaku, machupayakunapas musquykunata musqukunqaku. 18Jinallataqmi chhaqay p'unchaykunapiqa qhari jinataq warmi jaywaqniykunajawapi Ajayuyta ch'iqiykuchimusaq, jinaspataq paykunaqa nuqapaq sutiypi willaykunatam willanqaku. 19Janaqpachapiqa athun musphaykunata, kaypachapitaq yawarta, ninata jinataq q'usñi phuyukunata rikuchisaq. 20Intiqa laqa ch'amakaman, killataq yawarmanjina tukupunqaku, Apu Tatapaq athun jinataq sumaq k'anchaypi athunchasqa p'unchaynin manaraq chayamuchkaqtin. 21Chaywampas tukuy pikunachus Apu Tatapaq sutimpi wajanku chaykunaqa, qhispiytam taripanqaku.’ 22“Israelitakuna, imatachus nichkasqaykichis chayta uyariwaychis ari: Qankunapaq yachasqaykichismanjinaqa, Diosmi Nazaret llaqtapi kaq Jesusmanqa qankunapaq ñawpaqiykichispi atiyninta qurqan, chaytataq imaymana athun musphay ruwaykunata jinataq rikuchiykunata ruwaspam riqsichirqasunkichis. 23Chay runataq Diospaq munayninmanjina puskatasqam karqan, chaytataq saqra runakunaniqta chakataykuspa qankunaqa wañurquchinkichis. 24Chaywampas Diosqa payta wañusqamantam kawsarichin, wañuypaq atiyninmanta kacharichimuspa, imaraykuchus wañuyqa manam watasqa kachiyta atirqanchu. 25Qhapaq suyu apaykachaq Davidqa, Jesusmanta rimaspa ajinatam nirqan: ‘Nuqapaq ñawpaqiypiqa, Apu Tatataqa rikurqanipunim; paywanchus nuqa kasaq chhikaqa, manam imapas urmaykuchichkawanqachu. 26Chayraykum sunquyqa kusirikun, simiypas ancha kusiywan junt'aykusqa takirikun. Tukuy nuqapaq kawsayniytaq payman jap'ichisqam kawsakunqa, 27imaraykuchus manam aya pakana ukhupi saqichkawankichu, manallataqmi aychapaq ismuykunantapas saqichkankichu. Ch'uwa jaywaqniykipaq aychantaqa. 28Kawsayman puriq ñantam rikurichiwanki, nuqawan kuska kasqaykiwantaq kusiywan junt'aykuchiwanki’ –nispa. 29“Wawqipanakuna, sut'inta ninaypaq saqiriwaychis, ñawpaq machulanchis Davidqa wañupurqanmi jinataq p'amp'aykusqam kapurqan, jinataq aya pakana jutk'umpas nuqanchis chawpipiraqmi kakuchkan. 30Chaywampas Davidqa Diospaq sutimpi willaq runam karqan, jinataq Diosqa paypaq tunu allchhinkunamanta ujkaqta qhapaq suyu apaykachaqpaq churaykunampaq rimayninta qurqan chaymantaqa allintam yacharqan. 31Ajinaqa, manaraq imapas ruwakuchkaqtinmi Davidqa Mesiaspaq kawsarimusqanmanta, Mesiaspaq mana aya pakana jutk'u ukhupi qhiparananmanta, jinataq aychampas mana ismuykusqa kananmantam rimarqan. 32Ajinaqa, Diosmi chay kikin Jesusta kawsatatachin, chaymantataq tukuyninchismi rikusqanchisrayku irkataqkuna kanchis. 33Athunchasqa kapurqan jinataq Diosqa qayllampi churapusqanmanta jinallataq Tatamanta Ch'uwa Ajayuta jap'iqapurqan, imaynatachus payqa rimayninta nuqanchisman quchkarqawanchis ajinamanjina, chaytataq nuqanchisjawapi ch'iqirachimullawanchistaqmi. Chaytam qankunaqa rikurqankichis jinataq uyarirqankichispas. 34Imaraykuchus manam Davidchu janaqpachaman chimparqan; imaraykuchus pay kikinmi ajinata nirqan: ‘Dios Tataqa, Apu Tatayman ajinatam nin: Nuqawan kuska tiyarikuy, 35qanman chhiqnikuqniykikunata chakiyki pampaman churanaykama’ –nispa. 36“Tukuy Israel suyupi kawsakuqkuna sut'inta yachaychis, kay kikin Jesusman pimanchus qankuna chakataykurqankichis chaymanmi Diosqa Tataman jinataq Mesiasman tukuchin.” –Nispam Pedroqa nirqan. 37Jayk'aqchus chay chhikapi tantasqa kachkarqanku chay runakuna uyarirqanku chhikataq, anchatapunim llakirikupurqanku, jinaspataq Pedroman waj kachasqakunamanpiwan ajinata tapurirqanku: –Wawqikuna, ¿Ima ruwanaykutaq kanmanri? –Nispa. 38Pedrotaq paykunaman ajinata jaynirqan: –Diosman kutirimpuychis jinataq sapa uj Jesucristopaq sutimpi bawtisachikuchun, ajinamanta Diosqa juchaykichiskunamanta pampachanampaq, jinallatataq payqa Ch'uwa Ajayuta qusunkichis. 39Imaraykuchus kay rimay qusqaqa qankunapaq jinallataq wawaykichispaqmi, jinataq tukuy pikunachus karupi kachkanku chaykunapaq imam. Kaytaq tukuy pikunamanchus Tata Diosninchisqa wajayta munan chaykunapaqmi niytam munan. 40Kay rimaykunawan jinataq waj rimaykunawan ima, Pedroqa paykunaman rimapayarirqan, jinallataq ajinata nispa kunarirqan: –¡Kay millay saqra runakunamanta jithiqaychis! –Nispa. 41Ajinamanta, pikunachus Pedropaq willasqankunata uyarirqanku chaykunaqa bawtisasqa kapurqanku; chhaqay p'unchaypitaq uj ñaqa kimsa waranqa runakunawan iyaw niqkuna chawpiman yapaykukupurqanku. 42Paykunataq kachasqakunapaq yachachisqankunata tukuy sunquwan pakaq karqanku, ima kaqninkunatapas wajkunawan ujpi apaykachakusqankuraykuqa t'ant'ata phatminapaq tantakuykunapipas jinataq Diosmanta mañakuykunapipas ujllapim karqanku. 43Diosqa kachasqakunaniqta achkha musphay ruwaykunata jinataq rikuchiykunata ruwasqanraykuqa, tukuyninkum musphalla kachkarqanku. 44Tukuy iyaw niqkuna ancha ujchasqa karqanku, jinataq ima kaqninkunatapas ujllapim paykunapura apaykachakuq karqanku; 45kaqninkunata jinataq tukuy imachus paykunapaq kawsayninkunapi karqan chaykunata ranqaraq karqanku, chay qulqitataq sapa uj pist'achikusqankumanjina ch'iqirachiq karqanku. 46Sapa p'unchay Diospaq wasimpi tantakuq karqanku, wasikunapitaq t'ant'ata phatmiraspa tukuyninku kusikuywan jinallataq llamp'u sunqunkuwan ujllapi mikhukuq karqanku. 47Diosman yupaycharqanku jinataq tukuypaq munasqa karqanku; sapa p'unchaytaq Apu Tataqa chay tantakuyta wiñachichkarqan, pikunamanchus payqa qhispichinapaq wajachkarqan chaykunawan yapaspa.
Copyright
Learn More


text:
José de San Martín
José Francisco de San Martín y Matorras ( "Husi Pranshiku San Martin Maturras", qichwachuqa pashtan)(* 25 ñiqin hatun puquy killapi 1778 watapi paqarisqa Yapeyú llaqtapi, Arhintinapi - 17 ñiqin anta situwa killapi [[[1850]] watapi wañusqa Boulogne-sur-Mer llaqtapi, Ransiyapi), Arhintinu mama llaqtap awqaq pusaq pulitikupas.
Urin Awya Yalapi mamallaqtakunap Ispañamanta qispichiqnin Ispaña Amirika Kacharikuna Awqanakuypi, kamarikuspa kunan kachkaq mama llaqtakunapaq awqarqan, Arhintinapaq, Chilipaq, Piruwpaqpas.
Kaypipas qhaway[llamk'apuy | pukyuta llamk'apuy]
Hawa t'inkikuna[llamk'apuy | pukyuta llamk'apuy]
- Commons nisqapi suyukunata uyarinakunatapas tarinki kaymantam: José de San Martín.


text:
1Khuyasqay wawqe panaykuna, kay cartawanqa ishkay kutitañan escribimushaykichis. Ishkaynin cartapin q'aqchaspa hinaraq yuyarichimushaykichis, ch'uya sonqoyoq kaspaykichis, allinta piensaspa, kawsanaykichispaq. 2Qankunaqa yuyariychisyá Diosmanta willakuq ñawpaq profetakunapa willakusqanta. Hinallataq ama qonqaychishchu Salvadorninchis Señor Jesucristopa kamachikusqantapas. Chaykunatan apostolkunaqa qankunaman yachachisurankichis. 3Primertaqa yachanaykichismi kayta: qepa p'unchawkunatan hamunqaku millay huchakunapi kawsaq runakuna. Paykunan qankunamanta burlakuspanku, 4khaynata nisunkichis: “Jesucristoqa kutimunanpaqmi prometekuran. Ichaqa ¡maytaq kutimushanchu! Ñan ñawpaq abuelonchiskunapas wañupunkuña. Hinaspapas kay pachapi tukuy imakunapas kaqllan kashan. (Payqa niranmi kutimuspa tukuy imata kay pachapi cambiananpaq; ichaqa manan kutimunchu)”, nispanku. 5Saynata rimaq runakunaqa yachashaspankupas manan cuentata qokuyta munankuchu, Diosqa cielotapas hinallataq kay pachatapas rimayllanwan unanchasqanta, hinallataq allpatapas, unutapas rimayllanwan rakisqanta. 6Diosqa chay atiyninwanmi parata nishuta parachimuran runakuna huchallapi kawsasqankurayku. Hinaspan chay ñawpaq tiempopi tiyaq runakunata hinallataq tukuy ima kawsaqkunatapas chinkachiran. 7Saynallataqmi Diosqa chay atiyllanwantaq kay pachatapas, hinallataq hanaq pacha cielotapas waqaychashan, juicio p'unchawpi ninawan k'anasqa kananpaq. Chay juicio p'unchaw chayamuqtinmi, huchallapi kawsaq runakunatapas Diosqa anchata castiganqa. 8Khuyasqay wawqe panaykuna, qankunaqa amayá qonqaychishchu, Diospaqqa waranqa watan huk p'unchawpas kashanman hinalla; huk p'unchawñataqmi waranqa watapas kashanman hina. 9Diosqa manan runakunapa piensasqanman hinachu prometesqantaqa qonqarun. Aswanmi Diosqa ancha pacienciayoq noqanchiswan. Chaymi payqa mana munanchu ni huk runapas huchallankupi wañuspa castigasqa kanankuta. Aswanmi Diosqa munan llapallan runakuna, huchankumanta wanakuspanku, payman kutirikunankuta. 10Ichaqa Señorninchis Jesucristopa kutimunan p'unchawqa qonqayllamantan chayamunqa. Imaynan suwapas mana willakuspalla hamun suwakuq, saynatan payqa qonqayllamanta hamunqa. Chay p'unchawmi ancha mancharikuypaq qaparishaq truenokuna pasaqtin, hanaq pacha cielo chinkachisqa kanqa, tukuy kaqninkunapiwan ima. Saynallataqmi kay pachapas, tukuy imakunantin, ninapi k'anasqa kaspa chinkanqa. 11Qankunaqa yachankichismi tukuy imakunapas mana imaman tukuchisqa kananta. Chayraykuyá Diosta kasukuspa, sapa p'unchaw allin kaqkunata ruwaspa, mana huchallikuspa kawsaychis. 12Hinaspa allin kaqkunata ruwaspa, listolla suyaychis, Diospa kutimunan p'unchaw apurayman chayamunanpaq. Chay p'unchawmi cielopas, hinallataq cielopi tukuy ima kaqkunapas titi hinaraq chullurispa tukukapunqa. 13Noqanchistaqmi ichaqa suyashanchis Diospa prometewasqanchis mosoq cielota, hinallataq mosoq allpatawan. Chaypiqa manañan ni ima mana allinpas kanqañachu; aswanmi Diospa munasqanman hinallaña kawsasunchis. 14Chayraykuyá qankunaqa, khuyasqay wawqe panaykuna, chaykunata suyakuspaykichis, imatapas ruwaychis Diospa munasqanta allinta kasukunaykichispaq, saynapi Señor Jesucristo kay pachaman kutimuspa, mana ni ima huchayoqta, hinallataq sumaq hawkalla kawsashaqta tarimusunaykichispaq. 15Amayá qonqaychishchu, Señorninchis Jesucristoqa ancha pacienciawanmi suyashan, runakuna salvasqa kanankuta. Chaymi payqa manaraq hamunraqchu. Chaykunamantan khuyasqa wawqenchis Pablopas ña escribimusurankichishña, kikin Diospuni payman yachayta qoqtin. 16Wawqenchis Pabloqa llapan escribimusqan cartakunapin chaykunamanta escribimuran. Ichaqa chay escribimusqankunapin wakinqa sasa entiendeykuna kashan. Chaymi Diospa palabranta mana allinta entiendeq runakunapas, hinallataq Diospi mana allinta creeqkunapas, paykunapa munasqanman hinalla falsota yachachinku. Saynallataqmi chay runakunaqa, Bibliapi Pablopa escribisqankunatapas, hinallataq Bibliapi llapallan escribisqakunatapas cambiaspa, mana kaqkunata yachachinku. Chayraykun paykunataqa kikin Diospuni ancha-anchata castiganqa. 17Saynaqa khuyasqay wawqe panaykuna, kunanqa ñan qankunaqa allintaña yachankichis. Chayraykuyá Señorninchis Jesucristopi allinta creespa, qaqa hina sayaychis. Hinaspa huchallapi kawsaq chay runakunamantapas allinta cuidakuychis, ama engañasunaykichispaq, hinallataq ama urmachisunaykichispaq ima. 18Qankunaqa Salvawaqninchis Señorninchis Jesucristotayá aswan mastaraq reqsiychis. Saynata ruwaspan qankunaqa Señorninchis Jesucristopa munakuyninta aswan mastaraq chashkinkichis. ¡Señorninchis Jesucristoyá hatunchasqa kachun, kunanmanta asta wiña-wiñaykama! Amén.
Copyright
Learn More